title: Pet Shop Boys

text: Visuaalisesti näyttävässä konsertissa nähtiin lavalla Tennant-Lowe kaksikon ja heidän lukuisten pukuvaihdostensa lisäksi myös taustalaulajia ja tanssijoita sekä valkoisista kuutioista koottu muuri. Pink Floyd -yhtye kokosi konserttinsa aikana muurin yleisön ja yhtyeen väliin kuuluisalla The Wall -kiertueellaan. PSB:n muuri sen sijaan purettiin palasiksi jo konsertin alkupuolella. Muurin lisäksi lavalla nähtiin tietokoneanimoituja taustaprojektioita sekä mustavalkoista filmimateriaalia, jonka oli vuonna 1987 kuvannut vuonna 1994 edesmennyt Derek Jarman. Yhtye esiintyi Pandemonium-kiertueensa yhteydessä monilla musiikkifestivaaleilla eri puolilla Eurooppaa kesällä 2009. Euroopan jälkeen kiertue jatkui Pohjois- ja Etelä-Amerikkaan. Tämän jälkeen kiertue jatkui vielä Euroopassa. Kaiken kaikkiaan 89 esiintymistä käsittänyt Pandemonium-kiertue päättyi virallisesti 12.12.2010 Lontoon Hammersmith Apollo-teatterissa järjestettyyn hyväntekeväisyyskonserttiin. Saman kiertueen esityksiä nähtiin kuitenkin vielä vuosina 2011–2012 eri puolilla maailmaa, joista viimeiset elokuussa 2012 Norjassa. Helmikuussa 2010 julkaistiin Lontoossa kuvattu "Pandemonium" DVD/CD, joka sisältää O2 -areenassa kuvatun konserttitaltionnin ja livetaltioinnin cd-levyllä.


title: Pet Shop Boys

text: Marraskuussa 2009 julkaistulla Shirley Bassey:n albumilla "The Performance" oli albumin päätöskappaleena PSB:n säveltämä kappale "The Performance of My Life".


title: Pet Shop Boys

text: Pet Shop Boys julkaisi 14. joulukuuta 2009 EP-levyn "Christmast". Se sisälsi viisi kappeletta, muun muassa PSB:n coverversion Madness-yhtyeen kappaleesta "My Girl", uuden version "Yes"-albumin kappaleesta "All Over the World" ja "Pandemonium"-kiertueen yhdeksi kohokohdaksi muodostuneen cover-version Coldplay-yhtyeen kappaleesta "Viva la Vida", johon oli liitetty melodia PSB-klassikosta "Domino Dancing". EP-levyllä oleva versio on studiotallenne.


title: Pet Shop Boys

text: Pet Shop Boys julkaisi 1. marraskuuta 2010 kokoelman "Ultimate". Se juhlisti yhtyeen 25-vuotista uraa EMI-levymerkillä. Kokoelmalta julkaistiin single "Together". "Ultimate" -kokoelman dvd-levyllä on yhtyeen fanien kannalta mielenkiintoinen kokoelma yhtyeen televisiostudioesiintymisiä vuosilta 1985–2006 sekä vuoden 2010 Glastonburyn festivaalien live-esiintyminen kokonaisuudessaan.


title: Pet Shop Boys

text: Vuodenvaihteessa 2010–2011 Lontoon Young Vic -teatterissa esitettiin lastennäytelmää "My Dad’s A Birdman", jonka musiikin sävelsi Pet Shop Boys.


title: Pet Shop Boys

text: Maaliskuussa 2011 ensi-iltansa Sadler's Wells Theatressa Lontoossa sai baletti "The Most Incredible Thing". Baletin musiikin sävelsi Pet Shop Boys. Esitys pohjautui H. C. Andersenin tekstiin. Koreografian on laati Javier De Frutos. Pääosassa oli tanssija Ivan Putrov. Esitykset olivat loppuunmyytyjä ja arvostelut myönteisiä. Esitysten alkaessa julkaistiin kaksois-cd "The Most Incredible Thing", jolla on baletin elektronisia ja klassisia soittimia yhdistelevä musiikki. Baletti palasi saman teatterin ohjelmistoon uudelleen maaliskuussa 2012.


title: Pet Shop Boys

text: Kesällä 2011 Pet Shop Boys esiintyi lämmittelijänä Take That -yhtyeen stadionkiertueella Britein saarilla ja Euroopassa. Yhtyeen setti oli jokaisessa konsertissa 40 minuutin pituinen ja se koostui "Pandemonium" -kiertueen materiaalista. Britannian esiintymisiin sisältyi ennätyksellinen kahdeksan peräkkäisen konsertin sarja loppuunmyydyllä Lontoon Wembleyn stadionilla.


title: Pet Shop Boys

text: Helmikuussa 2012 yhtye julkaisi toisen single b-puolien ja bonuskappaleidensa kokoelman "Format". Kokoelma sisältää 38 kappaletta vuosilta 1996–2009. Yhtyeen mukaan b-puolien kappaleiksi päätyy usein raitoja, jotka jäävät julkaisematta studioalbumeilla, sillä PSB haluaa pitää albuminsa alle tunnin mittaisina. Joskus b-puoliksi päätyvät kappaleet ovat muutoin hyviä, mutta ne eivät sovi albumin tunnelmaan. B-puoliksi päätyy joskus myös kokeellisempaa materiaalia, jota on helppo julkaista single b-puolina, koska kriitkot eivät kiinnitä b-puoliin juuri mitään huomiota.


title: Pet Shop Boys

text: Syksyllä 2011 PSB aloitti uuden studioalbumin säveltämisen. Los Angelesissa alkuvuodesta 2012 tallennettu albumi "Elysium" julkaistiin syyskuussa 2012. Sen tuottaja oli yhdysvaltalainen Andrew Dawson, joka oli aiemmin tuottanut muun muassa Kanye Westin musiikkia. PSB saapui studiolle valmiiden demoversioiden kanssa, jolloin itse albumi levytettiin poikkeuksellisen lyhyessä, kolmen kuukauden pituisessa ajassa. Demot olivat syntyneet muun muassa kesän 2011 Take That -lämmittelykiertueen aikana, kun PSB oli kuljettanut mukanaan liikuteltavaa ministudiota, jonka saattoi pystyttää vaikka hotellihuoneisiin. Yhtye halusi "Elysium"-albumilleen tietynlaisen Los Angeles -soundin. Tätä tavoiteltiin muun muassa käyttämällä samoja taustalaulajia, jotka lauloivat Michael Jacksonin levytyksillä 1980-luvun alussa. Albumi sai antiikin Kreikan mytologiasta lainatun, kuoleman jälkeiseen elämään viittaavan nimensä Los Angelesin studion lähellä sijainneen "Elysian Fields" -puiston mukaan.


title: Pet Shop Boys

text: Ensimmäinen albumilta heinäkuussa 2012 julkaistu single oli neljän kappaleen ep "Winner". PSB esitti olympia-teemaan sopivan Winner-kappaleensa Wimbledonissa 28. heinäkuuta 2012 osana Lontoon 2012 olympialaisten avajaisjuhlallisuuksia. Kisojen päättäjäisissä 12. elokuuta yhtye esiintyi muiden tunnettujen brittiartistien mukana Lontoon olympiastadionin kavalkadissa ja esitti kappaleensa "West End Girls".


title: Pet Shop Boys

text: Neil Tennant luonnehti "Elysium"-albumia musiikiltaan tähän mennessä kauneimmaksi PSB-albumiksi, jonka seesteinen tunnelma muistuttaa vuoden 1990 "Behaviour"-albumia. "Elysium" on melodioiltaan mollivoittoinen sekä teksteiltään vakava ja paikoin synkkä. Tekstien teema on vanheneminen, ihmissuhteiden päättyminen ja kuolema. Tekstien sisältöön vaikutti Neil Tennantin molempien vanhempien hiljattain tapahtunut kuolema. "Elysium" sai osakseen pääosin myönteiset arvostelut. "Elysiumista" todettiin muun muassa, että se on rauhallinen ja introvertin lämmintunnelmainen albumi, joka kuulostaa "puhtaasti Pet Shop Boysilta itseltään, tosin varsin pohdiskelevassa moodissa".


title: Pet Shop Boys

text: Toisena singlenä albumilta julkaistiin lokakuussa 2012 neliraitainen "Leaving"-ep. Myös kolmas single, joulukuussa 2012 julkaistu "Memory of the Future" oli myös neliraitainen ep kuten kaikki albumin singlejulkaisut. "Memory of the Future" oli ensimmäinen yhtyeen single sitten vuoden 1984, johon ei tuotettu kaupallista musiikkivideota.


title: Pet Shop Boys

text: Elysium-albumin singeljulkaisut menestyivät listoilla aiempiin albumeihin verrattuna huonosti. Paras sijoitus Ison-Britannian listoilla oli Leaving-singlen sija 44. Yhtye pohti fanclub-lehdessään "Literally" että PSB ei enää oikein sovi maailmaan, jossa uudet muodikkaat tähdet nousevat esiin X-factor -tyyppisten ohjelmien kautta.


title: Pet Shop Boys

text: Pet Shop Boys teki yhden uransa merkittävimmistä ratkaisuista ilmoittamalla 14.3.2013 yhteistyön katkeamisesta Parlophone – EMI –levy-yhtiön kanssa. Tämä päätti kevyen musiikin historiassa harvinaisen pitkän, 28 vuotta (1985–2013) jatkuneen yhteistyön. Samalla yhtye ilmoitti että seuraava PSB albumi, ”Electric” julkaistaan PSB:n itsensä perustaman riippumattoman levy-yhtiön X2 (Times Two) ja jakeluyhtiön Kobalt Label Services kautta.


title: Pet Shop Boys

text: Yhtye päätti luopua perinteisestä brittiläisestä Parlophonesta sen jälkeen kun yhtiö myytiin helmikuussa 2013 yhdysvaltalaiselle Warner Music Groupille. Taustalla olivat myös sopimustekniset syyt. Muutokset levy-yhtiökuvioissa tekivät Pet Shop Boysista vuodesta 2013 lähtien käytännössä indieyhtyeen.


title: Pet Shop Boys

text: Lähtö Parlophonelta mahdollisti uudenlaisen lähestymistavan musiikin tekemiseen. "Electric"-albumin yhdeksän kappaletta poikkesivat rakenteeltaan ja pituudeltaan normaalista radiopop-musiikista, jota yhtyeen oli tuotettava suuren monikansallisen levy-yhtiön kautta. Neil Tennantin mukaan yhtye oli jo sen ikäinen, että suosituimmat mainstream-radiokanavat eivät brittiläistä BBC Radio 2 -kanavaa lukuun ottamatta enää juurikaan soittaneet ohjelmissaan yhtyeen musiikkia. Tennantin mukaan yhtye voi tästä lähtien itsenäisenä artistina julkaista mitä haluaa välittämättä radiosoittoon liittyvistä seikoista.


title: Pet Shop Boys

text: Pet Shop Boys aloitti "Electric" -maailmankiertueen 22. maaliskuuta 2013 Meksikon Veracruzissa Cumbre Tajín -festivaaleilla, josta kiertue jatkui esiintymisillä eri puolilla Latinalaista Amerikkaa. Kiertue jatkui kesällä 2013 esiintymisillä Euroopassa ja Aasiassa. Electric-kiertueella PSB esitti vanhempien kappaleiden lisäksi materiaalia kahdelta vuoden sisällä julkaistulta uudelta albumiltaan. Kiertueella PSB käytti musiikin tehosteena taustaprojektioiden ja tanssijoiden lisäksi varsin runsaasti myös lasereita ja valoja.


title: Pet Shop Boys

text: Yhtye toi Electric-show’nsa Turun Ruisrockiin 7. heinäkuuta 2013. Multimediatehosteidensa näkymisen varmistamiseksi yhtye halusi esiintyä teltassa, johon mahtui 12 000 hengen yleisö. Pelkästään nopeista tanssikappaleista koostunutta puolentoista tunnin esiintymistä luonnehdittiin muun muassa "loistavan visuaaliseksi". Toisaalta nähtiin myös, että PSB – joka ei lähtökohtaisesti syntynyt liveyhtyeeksi – piilotteli visuuaalisuudella heikkouksiaan.


title: Pet Shop Boys

text: Esiintymisiä 29 maassa käsittänyt "Electric"-kiertue päättyi vuoden 2013 osalta 14. lokakuuta Los Angelesissa pidettyyn konserttiin. Kiertue jatkui keväällä ja kesällä 2014 eri puolilla maailmaa pidetyillä konserteilla, jolloin yhtye palasi myös Suomeen ja esiintyi Pori Jazz -festivaaleilla 18. heinäkuuta 2014. Helsingin Sanomien mukaan "ilo pääsi viimeinkin irti Porissa", kun "Pet Shop Boys tulitti Kirjurinluodon yöhön sarjan hittejä, paperisilppua ja lasersäteitä". Pieniä kappale- ja koreografiamuutoksia lukuun ottamatta konsertti oli lähes sama, joka nähtiin vuosi aiemmin Turussa.


title: Pet Shop Boys

text: Kesken samannimistä maailmankiertuetta 2013 julkaistu yhtyeen 12. studioalbumi "Electric" saatiin markkinoille poikkeuksellisen nopeasti, vain kymmenen kuukautta edellisen albumin jälkeen. Noin puolet albumin kappaleista oli jo valmiina edellisen "Elysium"-albumin sessioiden aikaan. Ne eivät yhtyeen mukaan kuitenkaan sopineet albumin seesteiseen tunnelmaan, joten ne säästyivät seuraavalle albumijulkaisulle. Tanssittavia pitkiä kappaleita sisältävän "Electric"-albumin tuotti brittiläinen Stuart Price, joka oli aiemmin tuottanut musiikkia muun muassa Madonnalle ja The Killersille.


title: Pet Shop Boys

text: Electric-albumin kappale "Last to Die" oli cover-versio Bruce Springsteenin samannimisestä kappaleesta. Kaksi albumin kappaletta: "Axis" ja "Vocal" julkaistiin jo ennakkoon digitaalisesti ladattavina versioina ja rajoitetusti 12" vinyylisingleinä. "Vocal" julkaistiin myös cd-singlenä. Kolmas albumilta julkaistu single oli "Love Is a Bourgeois Construct". Albumin neljäs single oli marraskuussa 2013 julkaistu "Thursday", jonka single- ja albumiversiolla vieraili iso-britannialainen rap-artisti Example. Viides albumin single oli rajoitettuna 12" vinyylisinglepainoksena keväällä 2014 julkaistu "Fluorescent".


title: Pet Shop Boys

text: "Electric" sai osaakseen varsin myönteisiä, 4–5 tähden arvosteluita laatulehdissä. Albumin nähtiin vertautuvan pitkine digitaalisine kappaleineen vuoden 1988 Introspective -albumiin. Modernien konemusiikkitrendien mukaisten suondien kuoren alla nähtiin olevan "kuitenkin vanha, nostalgisia tunteita nostattava tuttu: Pet Shop Boysin viileän intellektuelli, mutta romantiikaan taipuvainen sydän".


title: Pet Shop Boys

text: Kesällä 2015 Pet Shop Boys jatkoi Electric-kiertuetta festivaaliesiintymisillä eri puolilla maailmaa. Yhtye toi Electric kiertueensa kolmannen kerran Suomeen 15.8.2015 Helsingin Flow -festivaalin lauantain pääesiintyjänä. Helsingin Sanomien arvion mukaan ennalta ohjatun koreografian varassa toiminut, aikaisempien konserttien kanssa lähes identtinen, visuualisesti ja musiikillisesti kunnianhimoinen show ei kuitenkaan tuonut yhtyeen esiintymisiä kaksi edellistä kertaa Suomessa seuranneille yllätyksiä tai uusia kokemuksia. 38 maata kiertänyt, kolmatta vuotta kestänyt kiertue päättyi Helsingin konserttiin. Kiertueen ja loman jälkeen yhtye keskittyi seuraavan studiolabuminsa tekemiseen, jonka tuotti Stuart Price.


title: Pet Shop Boys

text: Yhtye valmisteli vuosina 2012–2014 elektronista- ja orkesterimusiikkia sekä luettua tekstiä yhdistelevää teosta juhlistamaan matemaatikko Alan Turingin syntymän satavuotisjuhlavuotta 2014. Teos "A Man From the Future" ensiesitettiin Royal Albert Hall -konserttisalissa Lontoossa 23. heinäkuuta 2014 yhdessä BBC Concert Orchestran kanssa.


title: Pet Shop Boys

text: Teos jakaantui kahdeksaan osaan. Näyttelijä Juliet Stephenson toimi musiikin pääle luetun Turingin elämästä ja kuolemasta kertovan tekstin lukijana. Britannian pääministeri Gordon Brownin varta vasten tätä teosta varten nauhoitetua ääntä kuultiin teoksen viimeisessä osiossa. Tilaisuus radioitiin livenä BBC 3 -kanavalla. Tilaisuuden alussa kuultiin yksi Richard Nilesin ja neljä Angelo Badalamentin sovittamaa PSB-kappaletta: "Four songs in A minor". Kappaleiden solistina toimi kuuluisa rock-laulaja Chrissie Hynde. Kappaleen "Rent" hän lauloi duettona Neil Tennantin kanssa.


title: Pet Shop Boys

text: Pet Shop Boys julkaisi 1.4.2016 kolmannentoista studioalbuminsa "Super". 12 kappaletta sisältänyt albumi sävellettiin Berliinissä ja se tallenettiin studiolla Los Angelesissa. Albumin nimi viittasi saksalaisten usein käyttämään sanaan "S"uper"", johon Tennant ja Lowe kiinnittivät huomiota Berliinissä ollessaan. Albumin tuotti ja miksasi Stuart Price. Albumin ensimmäinen single oli "The Pop Kids", jonka sanoitus käsitteli 1990-luvun tanssiklubikulttuuria. Albumin kappaleet "Inner Sanctum" ja "Happines" olivat saatavilla internetistä ladattavina versioina jo ennen albumin julkaisua.


title: Pet Shop Boys

text: Super ei saanut aivan yhtä hyvää vastaanottoa kuin yhtyeen edelliset albumit: Britannian laatulehdet antoivat sille arvosteluissaan enimmäkseen kolme - neljä tähteä. Helsingin sanomien arvostelun mukaan Electric (2013) oli erinomainen näkemys nykyajan tanssimusiikista. Super yritti samaa 90-luvun nostalgian kanssa, mutta "tulos jäi bändin tuotannon huonoimpaan kolmannekseen".


title: Pet Shop Boys

text: Yhtye esiintyi neljänä peräkkäisenä iltana Lontoon kuninkaallisessa oopperassa heinäkuussa 2016. Konserttisarjan nimi oli Super-albumin kappaleen mukaan nimetty ""Inner Sanctum"". Konsertit oli suunnitellut designer Es Devlin. Konsertit käynnistivät "Super"-albumin nimeä kantaneen maailmankiertueen.


title: Pet Shop Boys

text: Toinen "Super"-albumilta julkaistu single oli kesäkuussa 2016 julkaistu reggaeton-tyyliä mukaileva "Twenty-something". Kappaleen mustavalkoinen video kuvattiin San Diegon Sherman Heights -latinokortteleissa. Videon ohjasi Gavin Filipiak.


title: Pet Shop Boys

text: Kolmas "Super"-albumin single oli syyskuussa 2016 julkaistu "Say It to Me". Myös se oli ep, kuten muutkin Super-albumin singlet: Se sisälsi cd-singlenä kaksi albumin ulkopuolista b-puolikappaletta ja remixejä.


title: Pet Shop Boys

text: "Super"-kiertue jatkui konserteilla ja festivaaliesiintymisillä eri puolilla maailmaa myös vuonna 2017. Kesken kiertueensa Pet Shop Boys vastaanotti 15.2.2017 Lontoossa NME -musiikkilehden gaalassa lehden myöntämän, arvostetun "Godlike Genius" -palkinnon. Tunnustuksen ojensi Neil Tennantille ja Chris Lowelle kitaristi Johnny Marr, jonka kanssa duo oli vuosikymmenten kuluessa tehnyt paljon yhteistyötä. Gaala päättyi puolen tunnin mittaiseen Pet Shop Boys -yhtyeen live-esiintymiseen.


title: Pet Shop Boys

text: Neljäs "Super" albumin single oli rajoitettuna painoksena julkaistu "Undertow", jonka cd-singleversion saattoi tilata yhtyeen virallisten kotisivujen kautta yhdessä "Annually 2017" vuosikirjan kanssa.


title: Pet Shop Boys

text: Yhtye esiintyi "Super"-kiertueellaan 22.7.2017 Turun linnanpuistossa Tall Ships Races Music Festival -tapahtumassa. Yleisö sai kuulla viimeisimmän albumin kappaleiden ohessa uudenlaisia versioita monista vanhoista kappaleista. Konsertin lopussa solisti Neil Tennant muisteli miten yhtye esiintyi Turussa ensimmäisen kerran tasan 20 vuotta sitten festivaaleilla (Ruisrock 1997), jolloin heidän jälkeensä lavalle nousi David Bowie. Tennant omisti viimeisen encore-kappaleen, "Always on my Mind" Turulle ja edellisenä vuotena menehtyneelle David Bowielle (1947-2016). Yleisö palkitsi koskettavan eleen aplodein. Ele oli PSB-yhtyeelle harvinaislaatuinen tapaus. Sillä Neil Tennant pääsi "kuittaamaan" David Bowien hänelle Ruisrockissa 1997 omistaman kappaleen.


title: Pet Shop Boys

text: Kesällä 2018 Super-kiertue jatkui hieman uudistetulla ohjelmalla ja esiintymisillä Lontoon kuninkaallisessa oopperassa sekä festivaaleilla eri puolilla maailmaa. Tässä yhteydessä Pet Shop Boys esitti kaksi konserttia Suomessa: 2.8.2018 Helsingin jäähallissa "In the Park" -tapahtumassa sekä 4.8. 2018 Vaasassa Elisa-stadionilla "Wasa Open Air"-tapahtumassa. Helsingin konsertin järjestelyissä oli ongelmia: Aluksi tapahtuma piti järjestää Kaisaniemen puistossa, mutta järjestäjät siirsivät tapahtuman "tuotantoteknisistä syistä" Helsingin jäähalliin. Vain kaksi päivää ennen konserttia toinen pääesiintyjistä, brittiläinen Hurts-peruutti esiintymisensä. Nämä käänteet verottivat tapahtuman yleisömäärää. Konserttiarvostelussaan Helsingin sanomien Aleksi Kinnunen totesi, että Pet Shop Boysin konsertti kääntyi outojen käänteiden jälkeen rimaa hipoen voitolle, mutta onko vuosittain Suomessa vierailevasta yhtyeestä tulossa Deep Purpleen tai Uriah Heeppiin verrattavissa oleva keski-ikäisten ihmisten kesäjuhlinnan vakiotahdittaja? Yleisö kuitenkin tanssi Kinnusen mukaan onnellisena yhtyeen konepophittien tahdittamana.


title: Pet Shop Boys

text: Pet Shop Boys on toistuvasti kutsunut yhtyeen tyylisuuntaa "discoksi". Toinen yhtyeen usein käyttämä määritelmä on ”pop”. Yhtyeen musiikin tavaramerkkejä ovat syntetisaattoripohjainen pop-musiikki, toisinaan sovitukset akustisille soittimille ja Tennantin joskus lakoninen, puhemainen ja poikamainen, hieman nasaali lauluääni. "Introspective"-albumista (1988) lähtien yhtyeen lähes jokaiselle levylle ovat kuuluneet olennaisena osana myös jousi- ja sinfoniaorkesterisovitukset. Yhtyeen musiikki ja erityisesti kappaleiden remix-versiot ovat eri vuosikymmeninä heijastaneet tanssimusiikin muotivirtauksia.


title: Pet Shop Boys

text: Alkuaikoina yhtye oli visuaalisesti erittäin minimalistinen, ja toisin kuin useat 1980-luvun menestyneet artistit; pukeutumisellaan tavallinen ja käytökseltään korrekti. Tällöin saatettiin jopa väittää että kyseessä on kummallinen, "imagoa vailla oleva yhtye". Myöhemmin vuoden 1991 Performance -kiertueesta lähtien Pet Shop Boys tunnetaan live-esiintymisissään monivivahteisesta ja joskus jopa surrealistisista esiintymisasuista, näyttelijöiden ja tanssijoiden käyttämisestä, lavasteista, taustaprojektioista, erilaisten naamioiden käyttämisestä jne. Yhtyeen live-esityksille on tyypillistä yllätyksellisyys ja nopeat tunnelman vaihdokset: Konserteissaan yhtye siirtyy sujuvasti edestakaisin muun muassa vakavan ja hömpän sekä iloisen ja melankolisen välillä. PSB tulkitsee usein live-esiintymisissään vanhoja kappaleitaan uusilla, joskus alkuperäisestä paljonkin poikkeavilla sovituksilla. Yhtyeen esiintymisaktiivisuutta on monen muun yhtyeen tavoin 2000-luvulta lähtien olennaisesti lisännyt levymyyntitulojen laskeminen, joka osaltaan johtuu musiikin nettijakelusta.


title: Pet Shop Boys

text: Vielä 1980-luvun puolivälissä Pet Shop Boys oli puhtaasti synthpop-yhtye, mutta vuosikymmenen lopulla sen tuotannossa alkoi esiintyä musikaalivaikutteita. 1980-luvun lopussa yhtye alkoi ottaa vaikutteita myös latinomusiikista: esim. singlet "Domino Dancing" (1988) ja "Se a Vida E" (1996) "Single-Bilingual" (1996), tai "Twenty-something" (2016) ja albumi Bilingual (1996).


title: Pet Shop Boys

text: Yhtyeen tyyli muuttui huomattavasti kun se vuonna 2002 teki lähes koko "Release"-albuminsa akustisilla soittimilla, joista Neil Tennant ja Chris Lowe myös itse soittivat valtaosan. Albumi otettiin osin ristiriitaisissa tunnelmissa vastaan. Osa kriitikoista ja faneista piti albumia upeana todisteena yhtyeen kyvyistä soittaa itse ja tehdä uskottavia rock-henkisiä kappaleita. Osan mielestä yhtyeen olisi pitänyt pysyä konemusiikissa. Joka tapauksessa albumi oli todiste yhtyeen uudistumiskyvystä ja sävellystaidosta, joka ei rajoitu pelkästään syntetisaattorien käyttöön. Tästä todistavat myös musikaali ”Closer to Heaven”, baletti "The Most Incredible Thing", lastennäytelmä "My Dad’s A Birdman" ja ”Battleship Potemkin” -elokuvan soundtrack sekä konserttiteos "A Man From the Future". Helsingin sanomien Nyt-liite suhtautui arvostelussaan 2002 Release-albumiin myönteisesti ja luonnehti sitä otsikolla: ”Ylpeän popyhtyeen kosto”. Syntetisaattoreihin musiikintekovälineinä kriittisesti suhtautuneet henkilöt olivat nimittäin 1980- ja 1990-luvuilla arvostelleet ja väheksyneet yhtyettä siitä, että musiikkia tehtiin sähköisesti ja siitä, että yhtye ei alkuvuosina esiintynyt livenä.


title: Pet Shop Boys

text: Neil Tennant kertoi vuonna 1994 britti-lehti "Attitudessa" olevansa homoseksuaali. Haastateluissa Tennant on todennut, että toisin kuin usein luullaan, yhtyeen jäsenet eivät koskaan ole olleet pariskunta. Heitä on aina yhdistänyt lähinnä vain yhteinen kiinnostus musiikkia ja sen tekemistä kohtaan. Duon toisen osapuolen Chris Lowen seksuaalisesta suuntautumisesta ei ole varmaa tietoa, sillä hän ei ole asiaa kommentoinut. Pet Shop Boys on tunnettu ja suosittu maailmanlaajuisesti homoyleisön keskuudessa. Suurin osa sen faneista on kuitenkin heteroseksuaaleja. Useimpien laulujen tekstit on kirjoitettu neutraalista näkökulmasta.


title: Pet Shop Boys

text: Neil Tennantilla on usein tapana leikitellä eri kertojarooleilla, joten muutamat laulusanoitukset on kirjoitettu naisen näkökulmasta, kuten esim. "Rent". "Why Don't We Live Together" on kirjoitettu molempien sukupuolten näkökulmasta. "The Dictator Decides" on kirjoitettu valtaansa kyllästyneen diktaattorin näkökulmasta. "Sad Robot World" on kirjoitettu surullisen teollisuusrobotin näkökulmasta. "Wiedersehen" on kirjoitettu itävaltalaisen kirjalilijan Stefan Zweigin näkökulmasta.


title: Pet Shop Boys

text: Haastatteluissa sivistyneitä puheenvuoroja pitävä Neil Tennant on nähty Morrisseyn ja David Bowien rinnalla yhtenä pop-musiikin suurista älyköistä, kun taas Chris Lowea pidetään hiljaisena ja mielellään taustalle vetäytyvänä syntetisaattorinerona. Yhtye on kuitenkin väittänyt, että heidän roolinsa haastatteluissa ovat tietoinen osa yhtyeen imagoa. Lähipiirin mukaan Chris Lowe on tiedotusvälineiden ulottumattomissa päinvastainen kuin julkinen imagonsa, eli huomattavan ulospäinsuuntautunut.


title: Pet Shop Boys

text: Yhtyeen mukaan kappaleet syntyvät kahdella tavalla: Yleensä liikkeelle lähdetään siitä, että Neil Tennant kirjoittaa tekstin, johon hän ehkä hahmottelee jotakin sävelkuvioita. Tekstien aiheet tulevat usein Tennantin tai hänen ystäviensä elämänkokemuksista. Useimmissa kappaleissa on romanttinen sisältö. Sanoitusten aiheita Tennant on saanut myös politiikasta, ajankohtaisista tapahtumista ja kirjallisuudesta.


title: Pet Shop Boys

text: Eräs Tennantin intohimoista on Venäjän historia, joka esiintyy viittauksina muutamissa sanoituksissa ja lainoina venäläisiltä säveltäjiltä mm: "Behaviour"-albumin kappaleissa "My October Symphony" ja "This Must Be the Place I Waited Years to Leave" sekä "Yes"-albumin kappaleessa "All Over The World". Tähän aihepiiriin liittyy Tennantin 1970-luvun opiskelijavuosilta periytyvä romanttinen suhtautuminen vasemmistolaiseen aatemaailmaan. Selvimmin tämä näkyy viittauksilla Leniniin ja Staliniin kappaleessa "West End Girls" (erityisesti vuoden 1983 versio) sekä myös "Electric"-albumin kappaleissa "Bolshy" (=""Vasemmalle"") ja "Love Is a Bourgeois Construct". "Introspective"-albumin kappaleessa "Left to My Own Devices on viittaus Che Guevaraan. Behaviour -albumin kappaleessa "This Must Be the Place I Waited Years to Leave" – ja erityisesti sen extended-miksauksissa on sämplättynä ote Lenininin venäjänkielisestä puheesta. "Super" -albumin kappale """The Dictator Decides""" kertoo diktaattorista, joka muistuttaa Pohjois-Korean Kim Jong Unia.


title: Pet Shop Boys

text: Kun teksti on kirjoitettu, kappale muokataan valmiiksi yhdessä Lowen kanssa. Toinen tapa on se, että Lowe säveltää musiikin ja tekee siitä demon, jonka Tennant lopulta sanoittaa. Tennant on mieltynyt monimutkaisempiin sointukuvioihin, kun taas Lowe edustaa yksinkertaisempaa ja suoraviivaisempaa lähestymistapaa. Yhtyeen musiikissa onkin nähtävissä vaikutteita musikaalityylistä suoraviivaiseen Hi-NRG-diskoon.


title: Pet Shop Boys

text: Albumeillaan PSB on ottanut tavaksi työskennellä vastakohtaisuuksia hyödyntäen. Jos edellinen albumi on ollut melankolinen ja pohdiskeleva (esim. "Behaviour" 1990 tai "Elysium" 2012), niin seuraava albumi on luonteeltaan iloisempi ja tanssittavampi (esim. "Very" 1993 tai "Electric" 2013).


title: Pet Shop Boys

text: Neil Tennantin kirjoittamia tekstejä pidetään nokkelina ja älykkäinä sekä joskus myös humoristisina. Niihin ja PSB:hen muutenkin usein liitetty termi on ironinen. Sanoituksissa on usein viittauksia ja lainauksia kirjallisuuteen ja muuhun korkeakulttuuriin. Toistuvia teemoja ovat myös eskapismi, yksinäisyys, menetetyt kumppanit, rakkauden kaipuu ja ulkopuolisuus. Useimmat kappaleet ovat melankolisia. Sanoittajana Neil Tennantia on näistä syistä usein verrattu Morrissey:n.


title: Pet Shop Boys

text: Joskus Tennantin tekstit ovat arkisen yksinkertaisista asioista kertovia, kuten esimerkiksi kappaleet: "I Want a Dog" tai "It Doesn't Often Snow at Christmast" tai "After the Event".


title: Pet Shop Boys

text: Alkuvuosinaan PSB teki hyvin selväksi mistä he eivät pidä. "Entertainment Tonight" -tv-ohjelmassa Chris Lowe antoi lausunnon, joka myöhemmin sämplättiin yhtyeen kappaleeseen "Paninaro":


title: Pet Shop Boys

text: Neil Tennant taas kiteytti taiteelliset ja yhteiskunnalliset ihanteensa Left To My Own Devices –kappaleen tekstiin:


title: Pet Shop Boys

text: Pet Shop Boys:n uraan kuului 1990-2000-luvuilla myös DJ-kulttuuri. He esiintyivät DJ:n roolissa muutamia kertoja muun muassa Lontoon ja New Yorkin klubeilla. PSB on myös 1990-luvun loppupuolelta lähtien mixannut lukuisia klubiversioita muun muassa Rammsteinin, Madonnan, Boy Georgen ja The Killersin kappaleista.


title: Pet Shop Boys

text: Pet Shop Boys on monien muiden artistien arvostama ja kuuluu omalla sarallaan kaikkien aikojen merkittävimpiin ja esikuvallisimpiin musiikintekijöihin. PSB on palkittu neljä kertaa arvostetulla Britannian musiikkiteollisuuden ”Outstanding Contribution to Music” -palkinnolla. Yhtye on tehnyt runsaasti yhteistyötä useiden muiden merkittävien pop-artistien kanssa.


title: Pet Shop Boys

text: Guns N’ Rosesin laulajan Axl Rosen mielestä "Behaviour" (USA:ssa "Behavior"), on maailman paras pop-albumi, ja on sanonut Music Televisionin haastattelussa, että Pet Shop Boysin kappale ”My October Symphony” on inspiroinut häntä kirjoittamaan kappaleen ”November Rain”.


title: Pet Shop Boys

text: Madonna on ilmaissut useaan otteeseen, että arvostaa yhtyeen todella korkealle ja ilmaisi eräässä haastattelussa "Pet Shop ´Boys..I f*ck’n love them!".


title: Pet Shop Boys

text: Heart-singlen musiikkivideossa Draculaa esittävä näyttelijä Ian McKellen on myös sanonut olevansa suuri Pet Shop Boysin ihailija.


title: Pet Shop Boys

text: PSB-vaikutteistaan ja ihailustaan ovat kertoneet myös The Killers, Robbie Williams ja Take That.


title: Pet Shop Boys

text: Brittiläisen Hurts-yhtyeen uran alkuvaiheen visuualinen tyyli jäljitteli Pet Shop Boysin 1980-1990-lukujen taitteen tyyliä.


title: Pet Shop Boys

text: Suomalaisen Clifters-yhtyeen albumi "Sormus" vuodelta 1991 on musiikillisesti ja sanoituksiltaan Pet Shop Boys -pastissi.


title: Pet Shop Boys

text: Suluissa korkein sijoitus Suomen virallisella albumilistallaSinglet on tässä luokiteltu ep:ksi, jos nimikappaleen lisäksi cd-singlellä on kaksi tai useampia albumin ulkopuolisia ns. b-puolen kappaleita. Suluissa on julkaisuvuosi sekä albumi, jolta single julkaistiin. Rajoitettuina painoksina julkaistuja singlejä ei ole huomioitu luettelossa.


title: Pet Shop Boys

text: Eric Watsonin ohjaamassa "What Have I Done To Deserve This?" -musiikkivideossa PSB ja yökerhon tanssijattaria esittävät naiset esiintyvät vaatteissa, jotka oli teetetty aiemmin James Bond -elokuvaan "Octopussy".


title: Pet Shop Boys

text: Aurinkolasit ja lippalakki ovat niin olennainen osa Chris Lowen julkista imagoa, että kun hän haluaa liikkua kadulla rauhassa, hän yksinkertaisesti jättää kyseiset varusteet kotiin (päinvastoin kuin lähes kaikki muut viihdemaailman tähdet) ja näin juuri kukaan ei tunnista häntä.


title: Pet Shop Boys

text: Vuonna 1995 brittiläinen juorulehdistö laittoi liikkeelle huhun, jonka mukaan Lowe olisi saanut AIDSin miespuoliselta ystävältään, Peter Andreasilta (1963–1994). Lowe haastoi lehden oikeuteen kunnianloukkauksesta ja voitti sen. Alternative -kokoelma (1995) oli ensimmäinen PSB-albumi, jossa oli omistuskirjoitus. Kokoelma omistettiin vuonna 1994 Aidsiin kuolleelle Peter Andreasille.


title: Pet Shop Boys

text: Myös Fundamental -albumissa (2006) oli omistuskirjoitus. Se omistettiin iranilaisille homoseksuaaleille Mahmoud Asgari ja Ayaz Marhoni,jotka saivat sukupuolisen suuntautumisensa vuoksi kuolematuomion ja hirtettiin julkisessa tilaisuudessa Iranissa 2005.


title: Pet Shop Boys

text: Pet Shop Boys esitti singlensä "Winner" vuonna 2012 Lontoon olympialaisten avajais- ja päättäjäisseremonioiden yhteydessä. Kyseinen kappaleen oli alun perin tilannut Eurovision laulukilpailukappaleeksi Britannian yleisradioyhtiö BBC. Yhtye päätti kuitenkin vetäytyä hankkeesta ja käytti kappaletta olympialaisten yhteydessä ja liitti sen albumilleen "Elysium."


title: Pet Shop Boys

text: Pet Shop Boys esiintyi syyskuussa 2012 Ison-Britannian olympiajoukkueen paraatissa. Yhtye ei aluksi suostunut mukaan, koska se oli esiintynyt jo Lontoon 2012 olympiakisojen avajaisissa ja päättäjäisissä. Britannian pääministeri David Cameron soitti virka-asunnoltaan 10 Downing Streetiltä Neil Tennantille Berliniin ja suostutteli yhtyettä esiintymään vielä kolmannen kerran olympialaisten yhteydessä. Pääministerin väliintulon myötä yhtye lopulta suostui. Tapahtuman järjestäjät hankkivat yksityiskoneen, jolla Tennant ja Lowe matkustivat Lontooseen esiintymään ja palasivat heti takaisin Berliiniin valmistelemaan "Elysium"-albumin julkaisukonserttia.


title: Supertietokone

text: Supertietokone on erään määritelmän mukaan tietokone, joka valmistuessaan on tehokkaimpien tietokoneiden joukossa.


title: Supertietokone

text: Supertietokoneiden käyttökohde on suurteholaskennassa ().


title: Supertietokone

text: Supertietokoneen laskentateho ilmoitetaan "flopseina" (), joka kertoo kuinka monta liukulukuoperaatiota tietokone suorittaa sekunnissa. Yleensä supertietokoneelle ilmoitetaan teoreettinen laskentateho (R) ja korkein testiohjelmistolla käytännössä saavutettu laskentateho (R). Esimerkiksi Suomessa CSC:n supertietokoneen teoreettinen laskentateho on noin 2,2 teraflopsia ja korkein käytännössä saatu laskentateho noin 1,2 teraflopsia.


title: Supertietokone

text: Suuren laskentatehon saavuttamiseksi ei välttämättä tarvita kallista erikoisvalmisteista supertietokonetta, vaan useista tavallisista kuluttajien saatavilla olevista tietokoneista voidaan koota klusteri. Esimerkiksi marraskuussa 2004 maailman seitsemänneksi tehokkain supertietokone oli 1 100:sta Applen Xserve-palvelimesta koottu System X -klusteri. Tarkoitukseen kehitetty supertietokone kuten Earth Simulator voi olla moninkertaisesti nopeampi kuin klusterointitekniikka käyttävä.


title: Supertietokone

text: Supertietokoneen nopeus ei riipu pelkästään suoritintehosta. Koska supertietokoneessa on yleensä satoja tai tuhansia suorittimia, niiden keskinäisen kommunikaation nopeus muodostuu helposti pullonkaulaksi. Kommunikaatioväylätekniikkaa on useita, joista yleensä käytetään yhteistä nimitystä "Remote DMA".


title: Supertietokone

text: Ensimmäiset varsinaiset supertietokoneet tulivat markkinoille 1960-luvulla. Ensimmäisiä olivat IBM 7030 ja Manchesterin yliopiston Atlas. Ensimmäisenä kaupallisena supertietokoneena pidetään Control Data Corporationin (CDC) CDC 6600 -tietokonetta.


title: Supertietokone

text: Monet tunnetuista supertietokoneista 1960-luvulla olivat Seymour Crayn Control Data Corporation (CDC) -yrityksessä suunnittelemia. CDC johti supertietokonemarkkinoita aina 1970-luvulle, kunnes Cray lähti yrityksestä ja perusti oman yrityksensä, Cray Researchin. Cray valtasi supertietokonemarkkinat uudenlaisilla ratkaisuillaan pitäen kärkisijaa hallussaan 25 vuotta (1965–1990).


title: Supertietokone

text: 1980-luvulla ilmaantui suuri määrä pienempiä kilpailijoita, kuten minitietokoneidenkin kohdalla vuosikymmentä aikaisemmin, mutta monet näistä katosivat 1990-luvun puolivälin ”supertietokoneiden markkinaromahduksessa”. 2010-luvulla supertietokoneet ovat tyypillisesti yksilöllisiä tilaustöitä, jotka ovat perinteisten tietotekniikkayritysten valmistamia, kuten esimerkiksi IBM:n ja HP:n. Kyseiset yritykset ostivat useita 1980-luvun yrityksiä hankkiakseen itselleen kokemusta supertietokoneista. Cray Inc. on edelleen erikoistunut supertietokoneiden valmistukseen.


title: Supertietokone

text: Marraskuussa 2004 maailman tehokkain supertietokone oli amerikkalainen IBM BlueGene/L, jonka teoreettinen laskentateho oli noin 91 teraflopsia ja käytännössä saavutettu laskentateho noin 70 teraflopsia. BlueGene piti superkoneiden ykkössijaa pitkään, kunnes vuonna 2008 IBM Roadrunner -supertietokone ohitti sen laskentanopeudessa. Roadrunner on ensimmäinen supertietokone, jonka laskentateho oli yli petaflopsin. Marraskuussa 2010 kiinalainen supertietokone Tianhe-1 oli maailman tehokkain noin 2,5 petaflopsin tehollaan. Ennätyksen rikkoi kesäkuussa 2011 japanilainen K computer 10,51 petaflopsilla ja kesäkuussa 2012 IBM Sequoia 16,32 petaflopsilla.


title: Supertietokone

text: Vuonna 2016 ykkössijalla oli kiinalainen Sunway TaihuLight.


title: Supertietokone

text: Eräät supertietokoneet käyttävät GPGPU-teknologiaa laskentakapasiteetin lisäämiseen. Esimerkiksi Oak Ridgen Titan.


title: Supertietokone

text: Supertietokoneet mahdollistavat uusia asioita. Aikaisemmin liian pitkän aikaa vieneet ongelmat voidaan ratkaista kohtuullisessa ajassa.


title: Supertietokone

text: Supertietokoneet ovat olleet vientikieltojen merkittäviä kohteita, sillä niissä on uuteen teknologiaan, valtaan ja voimaan, kuten sodankäyntiin liittyviä ominaisuuksia.


title: Supertietokone

text: Valtioiden supertietokonekeskukset ovat edellä mainituista syistä olleet vuoden 1991 Persianlahden sodasta lähtien informaatiosodankäynnin maaleja. Suomessakin merkittävä supertietokoneiden käyttö, sään laskeminen lienee selvimpiä sotilaallisesti merkittäviä asioita.


title: Supertietokone

text: Supertietokoneita käytetään muun muassa


title: Supertietokone

text: Supertietokoneet ovat myös yleisesti yhä tärkeämmän asian, kompleksisuuden hallinnan välineitä.


title: Supertietokone

text: Suomessa supertietokoneita on ollut muun muassa CSC:llä ja Ilmatieteen laitoksella. Kesäkuun 2006 maailman top 500 -listalla ei ollut yhtään Suomessa käytettyä supertietokonetta. Kesäkuun 2005 listalla CSC:n käyttämä supertietokonemalli oli sijalla 497 ja marraskuussa 2005 Ilmatieteen laitoksen tuolloin juuri käyttöön otettu SGI Altix 3700 BX2 -sarjan supertietokone oli sijalla 465. Kesäkuussa 2009 CSC:n Cray XT5/XT4 QC 2.3 GHz oli Top500-listalla sijalla 49.


title: Supertietokone

text: Tunnettuja valmistajia ovat mm. Cray, Fujitsu, IBM.


title: Supertietokone

text: Toisinaan supertietokoneet voivat olla yksittäistapauksia tietyn tilaajan tai käyttötarkoituksen mukaan.


title: Supertietokone

text: Vuonna 2013 Linux dominoi supertietokoneissa yli 95% osuudella.


title: Supertietokone

text: Syksyn 2017 supertietokoneiden TOP500-listalla jokainen kone käytti Linuxia. Tätä aiemmalla listalla oli vielä mukana kaksi IBM AIXia käyttävää konetta.


title: CSC – Tieteen tietotekniikan keskus

text: CSC – Tieteen tietotekniikan keskus Oy on Espoon Keilaniemessä sijaitseva valtion ja korkeakoulujen omistama, opetus- ja kulttuuriministeriön hallinnoima voittoa tavoittelematon osakeyhtiö.


title: CSC – Tieteen tietotekniikan keskus

text: CSC:n toiminta alkoi Valtion tietokonekeskuksessa (VTKK) vuonna 1971 Suomen ensimmäisen yliopistojen keskustietokoneen Univac 1108:n tukiyksikkönä (Käytön tietokonetoimisto 2). Kun CSC yhtiöitettiin vuonna 1993 nimeksi tuli CSC – Tieteellinen laskenta Oy. Vuoden 1996 alussa CSC:n tie erosi VTKK:sta, kun Tietotehtaasta ja VTKK:sta syntyi TT Tieto Oy, nykyisin Tieto Oyj. Vuonna 1997 CSC:n koko osakekanta siirtyi opetusministeriölle. Syyskuussa 2008 CSC:n uudeksi nimeksi vaihtui CSC – Tieteen tietotekniikan keskus Oy (CSC – IT Center for Science Ltd.). Uusi virallinen nimi kuvastaa paremmin CSC:n nykyisiä tietoteknisiä palveluja, jotka kattavat perinteisten laskenta- ja tietoliikennepalvelujen lisäksi ohjelmisto-, data- ja tietohallintopalvelut.


title: CSC – Tieteen tietotekniikan keskus

text: CSC on tarjonnut historiansa ajan korkeakouluille huippuluokkaa olevaa tieteen tietotekniikkaa. Yliopistojen ja tutkimuksen tietoverkon Funetin (Finnish University and Education Network) rakentamisen laskentapalvelujen jakamiseksi CSC aloitti yhdessä yliopistojen kanssa vuonna 1983. Vuonna 1988 yliopistot yhdistettiin ensimmäisinä Suomessa maailmanlaajuiseen Internet-verkkoon. Vuonna 1989 CSC hankki Suomen ensimmäisen supertietokoneen yliopistoille (Cray XMP).


title: CSC – Tieteen tietotekniikan keskus

text: Vuodesta 2005 alkaen CSC on operoinut korkeakoulujen Haka-luottamusverkostoa, jonka avulla korkeakoulujen opiskelijat ja henkilökunta voivat käyttää muiden organisaatioiden palveluita oman kotiorganisaationsa käyttäjätunnuksilla.


title: CSC – Tieteen tietotekniikan keskus

text: Loppuvuodesta 2012 avattiin CSC:n uusi datakeskus Kajaanissa. Entisen paperitehtaan infrastruktuuria hyödyntävään keskukseen sijoitettiin 2012–2014 CSC:n uusimmat supertietokoneet Sisu ja Taito.


title: CSC – Tieteen tietotekniikan keskus

text: CSC:n palvelinympäristö käsittää useita eri supertietokoneita, tietokantapalvelimia ja informaatiopalvelimia, jotka on kytketty toisiinsa nopeilla tietoliikenneyhteyksillä. Tulosten tallennukseen on tarjolla mittavat tiedosto- ja arkistopalvelimet. CSC:n koneisiin saa yhteyden Funet-verkon kautta.


title: CSC – Tieteen tietotekniikan keskus

text: 2013 Kajaanin uuteen datakeskukseen asennettiin CSC:n uudet supertietokoneet: Cray XC30 "Cascade" -perustainen "Sisu", sekä HP ProLiant SL230s -palvelimista koostuva superklusteri "Taito". Aluksi järjestelmien suorituskyky oli molemmilla noin kolminkertainen edellisen sukupolven Superkoneeseen (Louhi) verrattuna (Taito 190 Tflop/s). Sisu avattiin käyttäjille maaliskuussa 2013 ja Taito avattiin myöhemmin samana keväänä.


title: CSC – Tieteen tietotekniikan keskus

text: "Sisu" sai lopullisen kokoonpanonsa, kun koneen prosessorit vaihdettiin syyskuussa 2014 uusiin Intelin Xeon E5 Haswell -palvelinprosessoreihin. Teoreettinen huipputeho on 1,7 petaflopsia eli 1,7 · 10 liukulukulaskutoimitusta sekunnissa, mikä teki siitä tuolloin Pohjoismaiden nopeimman supertietokoneen.


title: CSC – Tieteen tietotekniikan keskus

text: Suomalaisille ja eurooppalaisille tutkijoille Sisusta on monialaista hyötyä. Sitä käyttävät esimerkiksi ilmaston, astrofysiikan ja nanotekniikoiden tutkijat, samoin materiaali- ja biotieteilijät sekä fuusioenergian ja uusiutuvien energiamuotojen tutkijat.


title: CSC – Tieteen tietotekniikan keskus

text: CSC:n edelliset tehokkaimmat supertietokoneet olivat Cray XT4/XT5 (Louhi) ja HP CP4000 BL Proliant (Murska).


title: CSC – Tieteen tietotekniikan keskus

text: Cray XT4/XT5:n huipputeho oli 10,5 Tflop/s (10,5 biljoonaa liukulukuoperaatiota sekunnissa) ja sen lopullisessa kokoonpanossa vuoden 2008 lopussa huipputeho oli 70 Tflop/s. HP CP4000 BL Proliant -superklusterin huipputeho oli 10,6 Tflop/s.


title: CSC – Tieteen tietotekniikan keskus

text: Vuoden 2008 jälkimmäisellä supertietokoneiden TOP500 -listalla CSC:n Louhi sijoittui sijalle 32 mitatulla 76,5 Tflop/s:n huipputeholla.


title: CSC – Tieteen tietotekniikan keskus

text: CSC:n kaksi palvelinkeskusta kuluttivat 2009 kahdeksan gigawattituntia sähköä vuodessa. Sähkö ostetaan Ekoenergia-merkittynä. Maailman ekotehokkaimpien tietokoneiden Green 500 -listalla Cray XT4/XT5 sijoittui sijalle 128 vuonna 2010.


title: Iirin historia

text: Iirin historia kertoo Irlannin saarella puhuttavan kielen historiasta ja kehityksestä Irlannin ja Euroopan unionin viralliseksi kieleksi.


title: Iirin historia

text: Iirin kirjallinen historia ulottuu 700-luvulle, jolloin kristinusko juurtui Irlantiin. Ensimmäiset käännyttäjät olivat saapuneet saarelle jo 400-luvulla Palladiuksen ja piispa Patrik Calpurniuksenpojan johdolla.Heidän lisäksi Irlannin perinteessä tunnetaan paljon paikallisestikin tunnettuja kristillistäjäpyhimyksiä, ja merkittävä osa vanhasta proosakirjallisuudesta on ulsterilaisen Colm Cillen tai corkilaisen Barran kaltaisten provinssipyhien elämäkertoja.


title: Iirin historia

text: 700–900-lukujen iiriä kutsutaan muinaisiiriksi ("Old Irish", "Sean-Ghaeilge"), ja se poikkeaa rakenteeltaan nykyiiristä yhtä paljon kuin latina ranskasta. Muinaisiiriä vielä vanhempaa on "ogam"-kiviksi (iiriksi "oghamchlocha") kutsuttujen hautaobeliskien pystysärmiin erityisin "oghamchraobh"-kirjaimin kirjoitettu esikristillisen ajan iiri.


title: Iirin historia

text: Suuri osa muinaisiirinkielisestä kirjallisuudesta on uskonnollista – esimerkiksi selityksiä latinankielisiin pyhiin kirjoihin – mutta munkit suhtautuivat suvaitsevasti pakana-aikaisiin taruihin. Niinpä he kirjoittivat muistiin paljon esikristillisen ajan mytologista kirjallisuutta, ennen muuta "Táin Bó Cuailgne"n, tarinan karjaryöstöstä, joka sytytti sodan Connachtin kuningatar Medbin (engl. "Maeve", nykyiiriksi "Méadhbh") ja Ulsterin heimon välille. Ulsterilaisten suurin sankari Cú Chulainn jäi tällöin yksin taistelemaan Medbin sotilaita vastaan, koska hän ei ollut alkujaan ulsterilaista syntyperää, ja kaikkia oikeita ulsterilaismiehiä vaivasi tuolloin säännöllisin väliajoin toistuva Machan kirous, joka vaivutti heidät vuoteeseen kärsimään synnytystuskien kaltaisia kipuja.


title: Iirin historia

text: Vanhoista sankaritarinoista ei juurikaan löydy suoria viittauksia irlantilaisten pakana-aikaiseen uskontoon. Keltit kristillistyivät niin varhain ja niin perusteellisesti, että heidän jumalistaan tiedetään vain sen verran, kuin mitä latinankieliset lähteet kertovat. Muinaisiirinkielisestä kirjallisuudesta löytyy jonkin verran ns. "rosc"eja, eräänlaisia retorisia purkauksia, joita on niissä käytettyjen runollisten keinojen ja joskus myös klassisesta muinaisiiristä vanhakantaisempaan suuntaan poikkeavan kieliopin vuoksi vaikea tulkita. "Rosc"it ovat kiehtoneet tutkijoita, koska niistä on toivottu löytyvän viitteitä irlantilaisten kelttien kristinuskoa edeltävään uskontoon. Nykyisin "rosc"ien on kuitenkin havaittu sisältävän selvästi kristillistä ainesta, eikä niitä enää pidetä pakanuuden kivettyneinä jäänteinä.


title: Iirin historia

text: 900-luvulta alkaen muinaisiiri rappeutui, kun sen mutkikkaat muodot ja säännöt etääntyivät liikaa luontevasta puhekielestä. Ennen klassisen uusiirin aikaa iiri eli pari vuosisataa hiljaiseloa keski-iirinä ("Middle Irish", "Meán-Ghaeilge"), jonka standardi oli epävakaa ja jolla ei ollut kovin suurta kirjallista merkitystä. Mm. Aulis J. Joen kirjassa "Maailman kielet" väitetään, että keski-iirillä kirjoitettu kirjallisuus oli keskiajan rikkaimpia. Tämä ei ole virhe, vaan terminologia on muuttunut: aiemmin "keski-iiriksi" kutsuttiin myös nykytermein klassiseksi uusiiriksi (1100-1600-luvun iiri) nimitettyä vaihetta.


title: Iirin historia

text: Klassisen uusiirin ("Nua-Ghaeilge Chlasaiceach", "Classical Irish") aika alkaa 1100-luvulta ja loppuu 1600-luvun melskeisiin, jolloin iirinkielinen – myös syntyperältään englantilainen – yläluokka tuhottiin Irlannista ja tilalle asetettiin "the Ascendancy", uusi protestanttinen ja englanninkielinen luokka. Klassisen uusiirin normi, "ceart na bhfileadh", oli ankara ja kielsi kaikenlaiset murteellisuudet, mutta sai kuitenkin vaikutteita mm. lainasanoina, joita iiriin tuli esimerkiksi skandinaaviselta taholta ("dorú" "siima", "tochta" "veneen tuhto", "pónaire" "pavut", vrt. ruotsin "bönor", "cnaipe" "nappi"), normandianranskasta sekä latinasta ja englannista. Tämän päivän iirissä englannin vaikutus on silmiinpistävää, mutta sanavaraston yhteneväisyys johtuu myös yhteisistä ja samanaikaisista vieraista vaikutteista: myös englanti oli skandinaavisten kielten, latinan ja normandianranskan vaikutusten alaisena. Samoihin aikoihin molempiin kieliin lienevät lainautuneet sellaiset saman- tai lähes samanmerkityksiset sanat kuin "stiúir/steer", "buntáiste/advantage", "giúistís/justice", "duinseon/dungeon", "margadh/market", "pingin/penny", "scilling/shilling" ym.


title: Iirin historia

text: Skandinaavista alkuperää ovat etunimet "Sitric" (sama kuin islannin "Sigtryggur"; tästä muodostettu sukunimi "Mac Shitric" esiintyy englannissa muodossa McKittrick), "Amhlaoibh" (sama nimi kuin Olavi; vastaavasti englanninkielinen nimi Macauley on alkujaan "Mac Amhlaoibh" eli Olavinpoika), "Íomhar" (Ivar, Ívarr, suomeksi Iivari; televisiosarjan temppumiehen McGyverin sukunimi on alkuperäisessä iirinkielisessä muodossaan ollut "Mac Íomhair", ts. oikeastaan Iivarinpoika, Iivarinen).


title: Iirin historia

text: Kaikki vuosina 1100–1600 kirjoitettu iiri ei ollut klassista uusiiriä: se oli ennen muuta tavuja laskevan, ankaraa loppu-, alku- ja sisäsointujärjestelmää käyttävän "dán díreach" -hovirunouden kieli. Kielen puhtaudesta huolehtivat runoilijat, joita Irlannissa ei kutsuttu bardeiksi, vaan "file"iksi, omilla runokäräjillään. Esimerkiksi uskonnollista hartauskirjallisuutta saatettiin kirjoittaa puhekielisemmällä "canamhain"-tyylillä (sana on sama kuin nykyiirin "canúint", murre), kun taas historialliset elämäkerrat, annaalit tai kronikat voitiin laatia muinaisiiriä lähentyvällä, "historialliseen oikeellisuuteen" pyrkivällä tyylillä. Myös historiallisia aiheita käsittelevä runous käytti runsaasti kuolleita ja vanhentuneita muotoja.


title: Iirin historia

text: Myös eeppisiä runoja – iiriksi "laoi" – laadittiin klassisen uusiirin aikana. Kuuluisiksi tulivat ennen muuta "na laoithe Fiannaíochta" eli feeniläisrunot, jotka käsittelivät "Fianna"-sotureiden seikkailuja. Nämä soturit, joista 1800-luvulla syntynyt irlantilainen vapautusliike feeniläiset ("the Fenians", "na Fíníní") otti nimensä, olivat eräänlainen kuningas Arthurin pyöreän pöydän ritarien ja Robin Hoodin iloisten veikkojen välimuoto, ja vielä 1900-luvulla heistä kertovia kansantarinoita kerättiin iirinkieliseltä maaseudulta. Heidän johtajansa oli Fionn Mac Cumhaill, joka kuului Baoiscnen klaaniin ja hänen miehistään vahvin, Goll, oli Mórnan klaania. Fianna-miesten sopu ei säilynyt, vaan päättyi suureen Fionntrán (Ventryn) taisteluun. Tästä "jumalhämärästä" selvisi hengissä vain Oisín – Ossian – joka meni naimisiin merentakaisen kuolemattomien maan, "Tír na nÓg"in, prinsessan kanssa. Palatessaan satoja vuosia myöhemmin Irlantiin siihen asti nuoruutensa säilyttänyt Oisín muuttui vanhaksi mieheksi, mutta ennen kuolemaansa hän ehti tavata pyhän Patrikin, jolle hän tarun mukaan kertoi Fianna-soturien seikkailut.


title: Iirin historia

text: Fianna-tarut tulivat laajempaan tietoisuuteen kiertotietä 1700-luvun lopulla, kun skotlantilainen James Macpherson julkaisi englanniksi "sokean bardi Ossianin lauluiksi" väittämiään Fianna-taruja. Koska iiri ja skottigaeli eriytyivät kahdeksi kieleksi vasta klassisen iirin kuoltua 1600-luvulla, suuri osa näiden kahden kielen kansanperinteestä on yhteistä. Macpherson väitti kääntäneensä tarinat muinaisgaelilaisesta runoudesta, mutta hänen kuoltuaan ilmeni, että hän oli tuntenut taruston varsin pinnallisesti, osasi skottigaelia huonosti ja oli sovittanut Fianna-tarut kovalla kädellä sekä skotlantilaisiin maisemiin että omiin esteettisiin ihanteisiinsa. Näillä väärennetyiksikin soimatuilla Ossianin lauluilla oli kuitenkin merkittävä vaikutus eurooppalaiseen romanttiseen runouteen ja kirjallisuuteen. Niistä kiinnostuneet oppineet perustivat Ossianic Societyn, tutkimusseuran, joka selvitti aikanaan laulujen irlantilaisen alkuperän ja herätti kansainvälisen tiedeyhteisön mielenkiinnon iirinkieliseen kulttuuriin.


title: Iirin historia

text: Dán díreachit olivat ennen kaikkea paikallisten ja alueellisten mahtimiesten ja heimopäälliköiden tilausrunoja, ja niiden laatijat olivat näiden mahtimiesten palkkalaisia, hovirunoilijoita. Kun heimopäälliköt lopulta hävisivät taistelunsa Irlannista ja joutuivat pakenemaan (ns. jaarlien lähtö, "Imeacht na n-Iarlaí", sekä myöhemmin ns. villihanhien pako, "Éalú na nGéanna Fiáine"), hovirunoilijoita tukemaan ei jäänyt ketään, joten hovirunoilijoiksi koulutetut joutuivat alkamaan ruumiillisen työhön henkensä pitimiksi. Koska soitto on suruista tehty, he onnistuivat yhdistämään tekniseen osaamiseensa aidon tunteen. Tämän "vanhan elämäntavan aallonmurroksen" ("tonnbhriseadh an tseanghnáthaimh") merkittävimpiä runoilijoita olivat Dáibhí Ó Bruadair (n.1625–1700) ja Aogán Ó Rathaille (n.1675–1730). Ó Bruadair pitäytyi dán díreach -runoudessa, ja hänen runoissaan esiintyy paremman väen paheksuntaa "alempaa väkeä" kohtaan. Aogán Ó Rathaille kirjoittaa vapaammalla, kansanrunomaisella "amhrán"-tyylillä (sana "amhrán" tarkoittaa laulua); hänen kuuluisin runonsa on uhmakas "Cabhair ní Ghairfead" – "Apua en ano".


title: Iirin historia

text: Muita aikakauden merkittäviä runoilijoita oli ulsterilainen Cathal Buí Mac Ghiolla Ghunna (n. 1680–1756), josta piti alkujaan tulla pappi. Monista Cathal Buín runoista on tullut kuuluisia ja rakastettuja kansanlauluja – englanninkielistä taistelulaulua "Boolavogue" lauletaan Cathal Buín rakkauslaulun "Mailí Mhómhar" sävelellä. Vanhuudessaan Cathal Buí kirjoitti pari uskonnollista runoa.


title: Iirin historia

text: Ajan värikkäimpiä hahmoja on Piaras Feiritéar (n.1600–1653), juuriltaan normandianranskalainen aatelismies, joka kirjoitti hienostuneita, myös englantilaisesta runoudesta vaikutteita saaneita, pelkän nykyiirin osaajalle kielellisesti vaikeita ja vaativia hovirunoja. Hän eli aidon klaanipäällikön tavoin ja taisteli englantilaisia vastaan, kunnes joutui näiden vangiksi ja hirteen. Erään tunnetuimmista runoistaan hän laati luolassa, jossa hän piileskeli englantilaisia.


title: Iirin historia

text: 1600-luvun proosateoksista kuuluisin on Geoffrey Keatingin (iiriksi "Seathrún Céitinn") sepittämä Irlannin historia, "Forus Feasa ar Éirinn" ("Perustieto Irlannista"), jossa on neljä paksua nidettä, mutta se ei ole kohtuuttoman laaja, ja vaikka se sekoittaakin historiallisen aineksen silkkaan mytologiaan niin suruttomasti. Monet Irlannin pakanallista varhaishistoriaa koskevat populäärit spekulaatiot palautuvat "Forus Feasa"an ja siitä laadittuihin huonoihin englanninnoksiin.


title: Iirin historia

text: Ns. jakobiittisodat, joiden aikana Stuartin suku tavoitteli Englannin valtaistuinta ja haki tukea Irlannista ja Skotlannista, innoittivat irlantilaisia runoilijoita laatimaan visionäärisiä propagandarunoja, "aisling"eja, joiden tavalliseen kuvastoon kuuluvat englantilaisten raiskaama ja uuvuttama Irlanti-naishahmo, vapauttajana ulkomailta apuun tuleva Stuart-prinssi sekä nukahtanut runoilija, joka näkee unta näistä kahdesta. Huomattava osa "aisling"eista lienee ainakin jossain määrin käännösmukaelmia englanninkielisistä hengennostatusrunoista. Monet "aisling"it ovat nykyäänkin suosittuja kansanlauluja, jotka ovat nousseet uuteen kuuluisuuteen Clannadin ja Altánin kaltaisten iiriksi laulavien folkrock-yhtyeiden esittäminä, kuten "Mo Ghiolla Mear".


title: Iirin historia

text: Jo Cathal Buí oli esimerkki niistä rahvaanrunoilijoista, joiden käsiin kieli siirtyi, kun vanhan ajan taiderunoilijat kuolivat sukupuuttoon ja myös klassinen kirjakieli alkoi väistyä. 1700-1800-lukujen runous oli ennen muuta kansanrunoutta, usein luku- ja kirjoitustaidottomien rahvaanrunoilijoiden laatimaa. Näistä tunnetuimpia ovat Art Mac Cumhaigh (tai "Ó Cumhthaigh" tai "Arthur Coffey", 1738–1773), Eibhlín Dhubh Ní Chónaill (1700-luvun lopulla), Brian Merriman (n.1750–1800) ja Anthony Raftery (1784–1835). Art Mac Cumhaigh oli kotoisin Armaghista (Ard Mhacha) nykyisestä Pohjois-Irlannista: hänen runoaan "Úirchill an Chréagáin" pidetään aisling-muodon yhtenä huipentumana, mutta se ei ole jakobiittien propagandaruno, vaan eräänlainen kuolemankaipuun allegoria, jossa keijukainen tulee hakemaan runoilijaa mukaansa jonkinlaiseen tuonpuoleiseen maailmaan. Eibhlín Dhubh tunnetaan yksinomaan itkuvirrestä murhatulle aviomiehelleen "Art Ó Laoghairelle" ("Caoineadh Airt Uí Laoghaire"); Merriman taas kirjoitti 1700-luvun lopulla tuhatsäkeisen eeppis-satiirisen, myös eroottisia sävyjä sisältävän runoelman "Cúirt an Mheán Oíche" ("Keskiyön käräjät"). Anthony Raftery (Antoine Raiftearaí, Antoine Ó Reachtubhra) taas oli sokea laulaja, joka eli Mayon (Maigh Eo) kreivikunnassa ja kirjoitti taistelulauluja protestantteja vastaan taistelleille katolisille salaliittolaisille, "valkoisille pojille". Hänen tunnetuin runonsa on kuitenkin "Eanach Dhúin", valituslaulu yhdeksäntoista nuoren ihmisen hengen vaatineen veneonnettomuuden johdosta.


title: Iirin historia

text: Irlannin suuren nälänhädän jälkeen 1800-luvun jälkipuoliskolla iirin kielen puhujamäärät Irlannissa laskivat hälyttävän nopeasti nälkäkuolemien, englanninkielisen kansakoulun ja suureksi kasvaneen maastamuuton takia. Vuosisadan aikana perustettiin useita järjestöjä, joiden tarkoituksena oli iirinkielisten tekstien kokoaminen ja tutkiminen sekä iirinkielisen kulttuurin muistiinmerkitseminen jälkipolvia varten. Ensimmäinen järjestö parantamaan iirin asemaa puhuttuna kielenä perustettiin vuonna 1893 Douglas Hyden Länsi-Irlannin Roscommonissa ("Ros Comáin"), syntyneen protestantin aloitteesta. Tämä järjestö oli nimeltään "Conradh na Gaeilge", englanniksi "Gaelic League".


title: Iirin historia

text: Vuosisadan vaihteessa Conradh na Gaeilge oli vaikutusvaltainen liike, johon osallistui paljon myöhemmän itsenäisen Irlannin kulttuurielämän silmäätekeviä. Liike ajautui kuitenkin vuoden 1915 skandaalimaisen Dundalkin ("Dún Dealgan") liittokokouksen yhteydessä irlantilaisten äärinationalistien käsiin, jolloin Hyde erosi järjestön johdosta eikä siihen enää liittynyt takaisin, vaikka häntä hyviteltiin myöhempinä vuosina mm. itsenäisen Irlannin presidentinviralla. Iirinkielisyysasiaa hän edisti siitä edespäin lähinnä Irlannin anglikaanisen protestanttikirkon ("Church of Ireland/Eaglais na hÉireann") iirinkielisyysyhdistyksessä ("Cumann Gaelach Eaglais na hÉireann").


title: Iirin historia

text: Hyde, joka kirjoitti nimensä iiriksi muodossa "Dubhghlas de hÍde", puhui iiriä sujuvasti ja yritti myös toimia jonkinlaisena näytelmäkirjailijana ja runoilijana. Näytelmistä muistetaan "Casadh an tSúgáin" ("Olkinuoran punonta"), mutta hänen runonsa ovat unohtuneet.


title: Iirin historia

text: Iirin kielen puolestapuhuja oli myös nuori asianajaja Patrick Pearse – "Pádraic Mac Piarais" – joka oli Conradh na Gaeilgen alkuaikojen johtohahmoja 1900-luvun alussa. Hän kirjoitti Keatingin aikaista klassista iiriä jäljittelevällä tyylillä runoja sekä idealistisia ja vertauskuvallisia, kristillis-isänmaallisia novelleja, jotka sijoittuivat iirinkieliseen maaseutuympäristöön ja käyttivät sen kieltä. Näitä julkaistiin kirjoina ja Conradh na Gaeilge -järjestön lehdessä, jonka päätoimittaja Piarais oli. Hän oli myös iirinkielisen poikien sisäoppilaitoksen rehtori. Toisin kuin monet muut kaupunkilaiset iirinkielisyysaktivistit, hän halusi iirinkielisen maaseutuväestön nousevan kieliliikkeen johtoon ja vapauttavan sillä tavalla itsensä.


title: Iirin historia

text: Hän työlästyi kuitenkin tällaiseen kärsivällisyyttä vaativaan työhön ja joutui mukaan maanalaisiin, terroristisiin nationalistipiireihin, jotka soluttivat koko Conradh na Gaeilgen niin pahasti, ettei se enää kyennyt toimimaan alkuperäisessä tarkoituksessaan. Vuonna 1916 tämä suuntaus kulminoitui Dublinissa ("Baile Átha Cliath") Pääsiäiskapinaan ("Éirí Amach na Cásca"), jossa Piarais yritti yhdessä muiden nationalistien kanssa julistaa Irlantia itsenäiseksi tasavallaksi. Kapina saatiin tukahdutettua, mutta siihen käytetyt olivat niin julmat – mm. Pádraic Mac Piarais ja hänen kapinaan ainoastaan rivimiehenä osallistunut veljensä William Pearse teloitettiin – että irlantilaiset radikalisoituivat ja varsinainen itsenäisyystaistelu alkoi ensimmäisen maailmansodan jälkimainingeissa.


title: Iirin historia

text: Vuonna 1921 iirin kieli nostettiin Irlannissa englannin rinnalle viralliseksi kieleksi. Asema parani perustuslakiuudistuksessa 1937, kun se asetettiin virallisista kielistä ensimmäiseksi.


title: Iirin historia

text: Merkittävä väittely käytiin 1800-luvun lopun iirinkielisessä liikkeessä siitä, tulisiko uuden kirjakielen perustua Geoffrey Keatingin aikaiseen myöhäisklassiseen iiriin – Keatingin teoksista haettiinkin normia uudelle kirjakielelle, ja oikeinkirjoitus noudatti Keatingin esikuvaa 1940-luvun lopulle, vaikka tämä merkitsikin sanojen kasaamista täyteen tarpeettomia kirjaimia (esim. "beirbhiughadh", nykyään "beiriú"). Keatingilainen iiri osoittautui kuitenkin liian köyhäksi, jotta se olisi riittänyt uuden kansankielen aineksiksi, vallankin kun sen äänekkäin puolestapuhuja, Risteard de Hindeberg (Richard Henebry) osoittautui paavia (ja klassisen kauden runoilijoita) paavillisemmaksi leimatessaan hyvät kansankieliset sanat rappeutuneeksi kieleksi ja slangiksi. Hän sai kuitenkin vastaansa iirinkielisen nykykirjallisuuden kehittäjän, isä Peadar Ua Laoghairen, joka vaati kansankieleen, "ihmisten puheeseen" ("caint na ndaoine") pohjautuvaa kirjakieltä. Ua Laoghaire voitti tämän kiistan, joten nykyiirin kirjakieli perustuu voittopuolisesti 1800-luvun lopussa ja 1900-luvun alkupuolella puhuttuihin kansanmurteisiin, mutta iirin kolme päämurretta eroavat kuitenkin toisistaan oleellisesti.


title: Iirin historia

text: Vuonna 2005 iiri sai Euroopan unionissa virallisen kielen aseman. Aikaisemmin iiri oli ollut unionin sopimuskielenä 1973 lähtien, ja konkreettinen työkieli siitä tuli 2007.


title: Iirinkielinen nykykirjallisuus

text: Iirinkielinen nykykirjallisuus käsittää Conradh na Gaeilge -järjestön perustamisen (1893) jälkeen iiriksi kirjoitetut teokset.


title: Iirinkielinen nykykirjallisuus

text: Iirin nykykirjallisuuden perustajana pidetään isä Peadar Ua Laoghairea (Peter O'Leary). Ensimmäinen iirinkielinen romaani oli juuri Ua Laoghairen 1800-luvun lopussa eri iirinkielisissä lehdissä jatkosarjana julkaisetu romaani "", joka sijoittui kirjailijan kotiseudulleen Corkin (iiriksi "Corcaigh") kreivikunnan iirinkieliselle alueelle. Séadnan tarinaa ei alkujaan kirjoitettu romaaniksi, vaan näytteeksi Ua Laoghairen kotimurteen puhekielestä, niinpä kirja on liioitellun täynnä rehevää kansankuvausta ja irrallisia folklore-episodeja. Romaanin pääjuoni kertoo tarinan Séadnasta, paholaiselle sielunsa myyneestä suutarista, joka lopulta onnistuu vangitsemaan paholaisen ja rääkkäämään tätä niin pahasti, että saa sielunsa takaisin. Taivaaseen Séadna ei kuitenkaan enää pääse, vaan jää ikuisiksi ajoiksi vaeltamaan virvatulena.


title: Iirinkielinen nykykirjallisuus

text: Ua Laoghaire oli oikeastaan parempi vanhemman iirinkielisen kirjallisuuden nykyiirintäjänä: esimerkiksi menninkäinen "Eisirt"in seikkailut kuuluvat tähän genreen. Hän kirjoitti myös nationalistisen retoriikan rasittaman, mutta kansankuvauksena paikoitellen osuvan ja vitsikkäänkin muistelmateoksen "Mo Scéal Féin" sekä käänsi lyhentäen iiriksi Cervantesin "Don Quijoten".


title: Iirinkielinen nykykirjallisuus

text: Pádraic Ó Conaire (Patrick Conroy) oli kaksikielinen kauppiaan poika Galwaysta ("Gaillimh"). Kaksikymmenvuotiaana nuorukaisena vuoden 1900 tienoilla hänestä tuli harjoittelija lontoolaiseen virastoon, missä hän sittemmin teki jonkinlaista uraa. Iirinkielisyyttä tukevan toiminnan ja kansallismielisen propagandan lisääntyessä Lontoon irlantilaisten keskuudessa Ó Conaire ryhtyi kirjoittamaan realistisia novelleja irlantilaisten siirtolaisten elämästä - myös niiden, jotka päätyivät rikollisuuteen, alkoholismiin ja prostituutioon. Toisin kuin isä Ua Laoghaire, Ó Conaire oli jo täysiverinen moderni kirjailija, jonka naturalistiset kurjuuskuvaukset herättivät melkoisesti paheksuntaa, etenkin "Elefanttimies"-elokuvaa muistuttava tarina hänen ainoassa romaanissaan "Deoraíocht" ("Maanpako"). Hän eli elämänsä loppupuolella kiertelevää elämää, jota hän itse kuvasi romantisoiden novellikokoelmassa "M'Asal Beag Dubh" ("Pieni musta aasini"). Hänen laajaan tuotantoonsa kuuluu myös isänmaallisia hengennostatusnovelleja (ennen kaikkea kokoelma "Seacht mBua an Éirí Amach", "Kapinan seitsemän voittoa"), vakavamielistä journalismia muun muassa iirinkielisten seutujen elinoloista ja historiallinen nuorisoromaani "Brian Óg".


title: Iirinkielinen nykykirjallisuus

text: Ó Conaire menehtyi köyhien sairaalassa 1920-luvulla. Hänestä tuli jonkinasteinen kansanperinteen sankari, jonka elämäntarinan kaikkia yksityiskohtia ei ole edes helppoa selvittää myyttien ja juttujen seasta. Eläessään kiistelty kirjailija nousi kuoltuaan kansakunnan kaapin päälle ja sai patsaankin Galwayn torille. Kaksi pohjoisirlantilaista sahasi patsaan pään poikki keväällä 1999.


title: Iirinkielinen nykykirjallisuus

text: Iirin kielen elvytystyö lähti kielensä englanniksi jo vaihtaneiden kaupunkilaisintellektuellien keskuudesta. Suurin osa saatavissa olleesta kirjallisuudesta oli klassista iiriä, joka eroaa varsin paljon iirin puhekielestä. Siksi tarvittiin lukemistoja, joista kielenharrastajat oppisivat ajanmukaista ja kansanomaista iiriä riittävän hyvin voidakseen parhaassa tapauksessa itse ryhtyä kirjailijoiksi tällä kielellä. Koska he olivat saaneet kotikasvatuksensa englanniksi, vaikeinta oli oppia puhumaan arkielämän asioista iiriksi. Niinpä yhdeksi iirinkielisen kirjallisuuden merkittävimmistä lajityypeistä nousi ns. "Gaeltacht"-omaelämäkerta. Sana "Gaeltacht" tarkoittaa niitä maaseutualueita, joissa iiriä yhä puhuttiin. Varsinkin alkuaikoina tällainen teos syntyi siten, että englantia äidinkielenään puhuva Gaeilgeoir eli iirinkielisyysaktivisti lähti jollekin tällaiselle alueelle etsimään iirikieltä osaavia, mielellään mahdollisimman yksikielisiä ja lukutaidottomia, kielimestareita. Kielimestari kertoi sitten tutkijalle elämäntarinansa mahdollisimman yksityiskohtaisesti ja kansanomaisin sanakääntein, ja pääkaupungin iirinkielisyysväki luki näin syntyneen kirjan sana sanalta ja jokaisen uuden sanan muistiin merkiten.


title: Iirinkielinen nykykirjallisuus

text: "Gaeltacht"-omaelämäkerroista tunnetuimpia ovat ns. Blasket-kirjat. Kerryn ("Ciarraí") edustalla sijaitseva Great Blasket-saari (iiriksi "An Blascaod Mór") on nykyisin autiona, mutta vuosisadan alussa siellä oli vielä elinvoimainen kalastajayhdyskunta, joka joutui myrskyisen meren eristämänä elelemään usein pitkiäkin aikoja omillaan. Siksi sekä viihde että puheenaiheetkin oli keksittävä itse. Eristyneisyytensä vuoksi saari edusti tietenkin monille iirinharrastajille alkuvoimaisen irlantilaisuuden tyyssijaa, joten sieltä haettiin ja merkittiin muistiin valtava määrä kansanperinnettä. Blasket-kirjallisuudella on vielä nykyisinkin merkittävä osa koulujen iirinopetuksessa. Siksi saaren nyttemmin sukupuuttoon kuollut murre, kuten myös iirin eteläinen Munsterin murre ("Gaeilge na Mumhan" tai "Gaoluinn") yleensäkin, on vaikuttanut nykyiirin kirjakieleen varsin paljon. Muiden murteiden puhujista vaikutus on ollut suhteettomankin suuri: läntisellä Connachtin iirillä ja pohjoisella Ulsterin murteella ("Gaeilge Uladh", "Gaeilic") on sentään ainakin nykyään enemmän äidinkielisiä puhujia.


title: Iirinkielinen nykykirjallisuus

text: Blasketilaiskirjoista merkittävimmät ovat Peig Sayersin "Peig - tuairisc a thug Peig Sayers ar imeachtaí a beatha féin" ("Peig - Peig Sayersin oma kertomus elämästään"), Tomás Ó Criomhthainin "An tOileánach" ("Saarelainen") ja Muiris Ó Súilleabháinin "Fiche Bliain ag Fás" ("Kaksikymmentä vuotta kasvamassa"). Súilleabhánin kirjan nimi viittaa iirinkieliseen hokemaan ihmisen elämänvaiheista, joihin kuuluu kaksikymmentä vuotta kasvua, kaksikymmentä vuotta kukkimista ja kaksikymmentä vuotta kuihtumista. Peig ja Tomás olivat jo vanhoja ihmisiä, kun tutkijat tulivat heitä haastattelemaan, mutta Muiris kertoi oman tarinansa ollessaan vielä nuori mies.


title: Iirinkielinen nykykirjallisuus

text: Blasket-kirjallisuuden muistiinmerkitsijöistä kaksi oli englantilaisia: Robin Flower, jota saarelaiset kutsuivat nimellä "Bláithín" ("Kukkanen") ja George Thompson, Muiris Ó Súilleabháinin hyvä ystävä, joka otti iirinkielisen nimen Seoirse Mac Thomáis. Hänestä tuli myöhemmin muinaiskreikan luennoitsija Galwayn yliopistoon. Ehkä heitä motivoi halu hyvittää Englannin irlantilaisille ja Irlannin omaperäiselle kulttuurille tekemä vahinko toimimalla aktiivisesti iirin kielen hyväksi.


title: Iirinkielinen nykykirjallisuus

text: Peigin maailmankuvaa on nykynäkökulmasta helppo paheksua: hän oli hurskas maalaisnainen, joka oli alun perin kotoisin Vicarstownista ("Baile Bhiocáire") mantereen puolelta Dinglenniemeltä ("Corca Dhuibhne"), mutta naitettiin järjestettyyn avioliittoon blasketilaisen miehen kanssa. Peig oli täysin sisäistänyt naisen alemmuuden mieheen verrattuna, ja kun ventovieras saarelainen puhemiehineen saapui isän luokse häntä kosimaan Peigiltä itseltään ei kysytty mitään. Hän piti saarelaista puoliksi jumalolentona, olihan tämä sentään "mies".


title: Iirinkielinen nykykirjallisuus

text: Peig menetti miehensä varsin varhain ja joutui pitämään itse huolen lapsilaumastaan, joista monet kuolivat varhaisella iällä. Elämä saarella oli vaarallista ankarien luonnonolojen takia. Isänsä tavoin hän oli kuitenkin hyvämuistinen "seanchaí" eli perinteensäilyttäjä, jolta merkittiin muistiin pienen kirjaston verran tarinoita ja folklorea. Häntä voidaankin kutsua Irlannin Larin Paraskeksi.


title: Iirinkielinen nykykirjallisuus

text: Omaelämäkerrassaan Peig kertoo niin koulunkäynnistä lapsuudessaan, Maaliigan ("Land League") maattoman maalaisväestön keskuudessa lietsomista levottomuuksista, torpparien ("tionóntaí" tai Peigin omalla murteella "triúntaithe") häädöistä ja nationalismin noususta sellaisena kuin se koettiin iirinkielisellä maaseudulla. Omaelämäkerrasta yli jäänyttä aineistoa, kuten henkilökuvia Peigin tapaamista erikoisista tyypeistä, on julkaistu kokoelmassa "Machnamh Seanmhná" ("Vanhan naisen ajatuksia", käännetty englanniksi nimellä "An Old Woman's Reflections"). Erityisen unohtumaton hahmo on "Maanantai-Martti" eli "Máirtín Dé Luain", oikealta nimeltään Martin Dillon. Hän oli nuori Meksikossa asuva irlantilaisten vanhempien poika, joka Meksikossa oppi iirinpuhujaksi ja palasi aikuistuttuaan Irlantiin, missä hän tapasi Peigin. Teksteissä liikuttavaa on myös Peigin hämmentynyt riemu siitä, että hän iirinkielisyysliikkeen nousun myötä saa puhua äidinkieltään pääkaupungin silmäätekevien kanssa, sellaisten ihmisten, joiden ei iiriä luulisi osaavankaan. Suomalaisen on vaikea olla muistamatta, että meilläkin kutsuttiin 1800-luvulla kylänmiehet katsomaan, "kun täällä on mies, jolla on hieno hattu päässä, ja silti se puhuu suomea!"


title: Iirinkielinen nykykirjallisuus

text: Peigin omaelämäkertaa on luetettu jokseenkin kaikille irlantilaisille koululaissukupolville, ja sille on muodostunut jonkinlaisen "pakkopullan" maine. On syytä myös muistaa, että Peigin puhuma iiri on kovin murteellista ja eroaa selkeästi nykyaikaisen iirin päälinjasta. Oppilas, joka osaa Peigin iiriä, joutuu erikseen totuttelemaan "Comhar"in, "Foinse"n tai "Feasta"n kaltaisen nykykielisten aikakauslehtien uudenaikaisiin termeihin.


title: Iirinkielinen nykykirjallisuus

text: Tomás Ó Criomhthain Blasket-saarelta oli jo iäkäs kalastaja, kun hän tapasi saarella iirinkielisyysaktivistin, joka avasi hänelle tien kirjallisen sivistyksen maailmaan. Hän oli aluksi varsin haluton merkitsemään muistiin saaren tapahtumia tai kertomaan elämästään, koska hänen mielestään "kaikkihan sen tietävät, mitä saarella tapahtuu". Ó Criomhthain osasi jo lukea vierasta kieltä, englantia, mutta vasta saatuaan luettavakseen Pierre Lotin kirjan Islannin kalastajat sekä Maksim Gorkin nuoruuden muistelmat englanniksi käännettyinä hän oivalsi, että hänenkin elämällään voisi olla kirjallista arvoa ja että se saattaisi kiinnostaa muita ihmisiä. Hänen innostuksestaan syntyi kaksi kirjaa: omaelämäkerta "An tOileánach" ("Saarelainen") ja päiväkirja "Allagar na hInise". "An tOileánachin" on saksaksi kääntänyt sen englanninkielisestä versiosta "The Islandman" itse Nobel-kirjailija Heinrich Böll. Päiväkirja on englanniksi käännetty nimellä' "Island Smalltalk", vaikka "allagar" tarkoittaa pikemminkin nahistelua kuin "small talkia".


title: Iirinkielinen nykykirjallisuus

text: Blasket-kirjallisuutta on niin paljon, että hyvinkin iirinkielistä kulttuuria tuntevat henkilöt ovat taipuvaisia unohtamaan Blasket-saaren ulkopuolelta tulleet iirinkieliset omaelämäkerrat kokonaan. Näistä teoksista merkittävä on Micí Mac Gabhannin kirja "Rotha Mór an tSaoil" (englanniksi "The Hard Road to Klondyke"), jonka nimi tarkoittaa alun perin "elämän suurta pyörää". Tällä kielikuvalla iirissä viitataan elämän muuttuviin kohtaloihin: pyörän vanne käy välillä liejussa (epäonni), nousee sitten korkealle ilmaan (menestys) ja kääntyy lopulta takaisin maantien rapaan.


title: Iirinkielinen nykykirjallisuus

text: Micín elämä oli todella vaihtelevaa laatua: pikkupoikana hän joutui vahtimaan isänsä viinapannua poliisien ja rannikkovartijoiden varalta. Se oli vaarallista, sillä liipasinherkät englantilaiset sotilaat saattoivat virkainnossaan surmata pikkupoikiakin. Heti kynnelle kyetessään Micí hankkiutui Amerikkaan kultaa vuolemaan,sananmukaisesti, sillä juuri tuolloin oli käynnissä "ruathar an óir", eli Klondiken kultaryntäys. Päästyään meren yli Micí joutui kuitenkin hankkimaan matkavaransa kovalla työllä, ja hän etenikin Klondykeen vain vähitellen, hakien aina työtä matkan varrelta. Uusi manner tarjosi Ulsterin pojalle monenlaisia ihmeitä ja elämyksiä, kuten Montanan intiaanit, joiden kulttuurissa ja kohtalossa Micí näki yhtäläisyyksiä iirinpuhujiin. Nykylukijan silmissä hämmentävintä on, että Micí onnistui ilmeisestikin matkustamaan Amerikkaan, työskentelemään siellä ja viettämään Yhdysvalloissa pitkiä aikoja oppimatta englantia hyödyksi asti. 1800-luvun lopussa Amerikka oli täynnä irlantilaisia siirtolaisia, joista varsin suuri osa yhä puhui iiriä. On todennäköistä, että maailman iirinpuhujien suuri enemmistö asui tuohon aikaan Yhdysvalloissa. Irlantilaisten salakapakoista ja omista porukoista Micí löysikin aina ystäviä ja jopa oman kylän miehiä, jotka auttoivat löytämään töitä ja yösijan.


title: Iirinkielinen nykykirjallisuus

text: Klondyken kultamaa, "tír an óir", osoittautui kovien miesten valtakunnaksi. Micí oli kilttinä maalaismiehenä tavattoman järkyttynyt kultakenttien raa'asta olemassaolon taistelusta: kerran kumppani oli vähällä jättää hänet lumeen kuolemaan kesken vaelluksen, mikä järkytti häntä niin syvästi, että närkästys kuultaa vielä vuosikymmeniä myöhemmin kirjoitetun kirjan sivuilta. (Kirjan toimitti Ulsterin iirinkielistä perinnettä Irlannin radiolle kerännyt Proinsias Ó Conluain, joka meni sittemmin naimisiin Micín tyttären kanssa.) Aikanaan hän totesikin olevansa "dubhdhóite den ór", pohjattoman kyllästynyt koko kullankaivuun, ja palasi kotiseudulleen Irlantiin, minne hän rakensi talon kullasta saamillaan rahoilla.


title: Iirinkielinen nykykirjallisuus

text: Monilla enemmän englanninkielisistä töistään tunnetuilla irlantilaisilla kirjailijoilla on ollut oma pyrähdyksensä iirin puolella: esimerkkejä ovat Brendan Behan ("Breandán Ó Beacháin"), joka kirjoitti iiriksi näytelmän "Panttivanki" ("The Hostage") alkuperäisversion "An Giall", Edward McLysaght ("Éamonn Mac Ghiolla Iasachta"), joka laati aika tavanomaisen maaseuturomaanin "Cúrsaí Thomáis" ja syntyjään aransaarelainen Liam O'Flaherty ("Liam Ó Flaithearta"). Hän oli elinaikanaan arvostettu, mutta sittemmin irlantilaisen kirjallisuuden B-joukkueeseen jäänyt kirjailija: hänen teoksistaan se ainoa iirinkielinen, ranskalaisen Le Clézion intensiivisiä töitä muistuttava modernistinen novellikokoelma "Dúil", lienee nyttemmin taiteellisesti merkittävin.


title: Iirinkielinen nykykirjallisuus

text:
Suomessakin tunnetaan romaanistaan "The Third Policeman" (suom. "Kolmas konstaapeli") surrealistinen humoristi Flann O’Brien, oikealta nimeltään Brian Ó Nualláin, joka käytti myös Dion Boucicaultin näytelmästä haettua, kummallisen sekakielistä taiteilijanimeä "Myles na gCopaleen". Hänen elämäntyönsä oli kuitenkin varsin paljon "Kolmatta konstaapelia" laajempi, ja siihen kuului myös iirinkielinen romaani "An Béal Bocht" (sananmukaisesti "Köyhä suu" tai "Suuparka", mutta itse asiassa sanonta tarkoittaa äänekästä itsesääliä - englanniksi kirja on käännetty nimellä "The Poor Mouth", ruotsiksi "Klagomunnen").
"An Béal Bocht" on hulvaton parodia iirinkielisestä maaseutukirjallisuudesta, jossa kaikki on aina hieman oikeaoppisempaa kuin pitäisikään. Kaikki ne asiat, joista esimerkiksi Blasket-kirjallisuudessa kerrotaan kyllästymiseen asti, on tässä romaanissa paisuteltu elämää suuremmiksi. Tarina sijoittuu "Corca Dorcha" ("Pimeälä" tai "Syrjälä") -nimiselle iirinkieliselle alueelle ja sen päähenkilö syntyy talossa, jonka eteläisestä ikkunasta näkyy Blasket-saari, läntisestä Aran-saaret ja pohjoisesta Tory-saari - kaikki iirinkielisiä saaria, mutta todellisuudessa satojen kilometrien päässä toisistaan! Tomás Ó Criomhthainin lempihokemaa "ní bheidh ár leithéidí arís ann" ("meidänlaisiamme ei tule enää meidän jälkeemme") toistellaan kyllästymiseen asti, varsinkin mahdollisimman sopimattomissa kohdin. Päähenkilöt esiintyvät yliampuvasti ikään kuin pyrkien esittämään Peigin kaltaisista kirjoista opittua roolia seudulla käyville kieliaktivisteille, ja kunnianhimoinen tutkija nauhoittaa epähuomiossa porsaiden röhkinää luullen sitä aiemmin tuntemattomaksi iirin murteeksi ja saa tietenkin aikanaan avokätisen palkinnon tieteellisestä saavutuksestaan. Opettaja opettaa kaikkia lapsia englanniksi, jota kukaan ei ymmärrä, eikä hän ole tyytyväinen lasten iirinkielisiin nimiin, vaan lyö heitä karttakepillä ja antaa kaikille (myös tytöille) englanninkieliseksi nimeksi James O'Donnell.


title: Iirinkielinen nykykirjallisuus

text: "An Béal Bocht" on kirjoitettu varsin hyvällä, rikkaalla ja omintakeisella iirillä, josta huomaa, että kirjoittaja on perehtynyt kieleen monipuolisesti. Hän käyttää murteita virtuoosimaisesti: kun maisemiin ilmaantuu ulsterilaisen Séamus Ó Griannan maaseutunovelleille irvivä kliseehahmo, sekä kirjan leipäteksti että repliikit värittyvät ulsterinmurteisiksi. Kirja onkin menestyneimpiä iirinkielisiä romaaneja, mutta kaikkien sisäpiirivitsien ymmärtäminen edellyttää parodian kohteiden tuntemista.


title: Iirinkielinen nykykirjallisuus

text: Ranafastin ("Rinn na Feirste") kylässä Donegalin kreivikunnan iirinkielisellä alueella kasvaneet Seosamh Mac Grianna (1900–1990) ja Séamus Ó Grianna (1889–1966), jotka iirinsivät kirkonkirjojen mukaisen sukunimensä "Greene" eri tavalla, kuuluivat perinteensäilyttäjinä ja tarinankertojina maineikkaan perheen suureen lapsikatraaseen. Perheessä oli kaksi näkövammaista ja albiinoa sisarusta, joita kutsuttiin "valkoisiksi" ("bán") - Seán Bán ja Annie Bhán. Vammaisuutensa vuoksi he viettivät suurimman osan elämästään kotitalon seinien sisällä, mutta varmaankin juuri tämän takia heistä tuli huomattavia "seanchaí"ta, perinteisten tarinoiden kertojia ja traditioiden säilyttäjiä, jotka sanelivat elämänsä varrella monen heitä haastattelemaan tulleen tutkijan nauhurin kelat täyteen.


title: Iirinkielinen nykykirjallisuus

text: Seosamh ja Séamus - kylillä heitä kutsuttiin nimillä "Joe Fheilimí" ja "Jim Fheilimí" eli Viljamin Jooseppi ja Viljamin Jaska, koska isä, Feilimí Dhónaill Phroinsiais Greene, oli kylän ainoa Feilimí ("Viljami")-niminen mies - olivat samanlaisia kuin veljekset ainakin, mutta heidän elämänkohtalonsa muodostuivat hyvin erilaisiksi. Molemmat osallistuivat Irlannin vapaussotaan, tosin lähinnä pitämällä kiertävää iirinkielistä propagandateatteria. Molemmat taistelivat Irlannin 1920-luvun sisällissodassa Michael Collinsin vapaavaltiolaisia vastaan Éamon de Valeran tasavaltalaisten puolella. Molemmat joutuivat vankilaan. Molemmat pettyivät nationalismiin, koska se käytti iirin kieltä ja iirinkielisiä maaseutualueita vain yksipuolisesti hyväkseen. Silti heidän uransa kehittyivät varsin eri tavalla.


title: Iirinkielinen nykykirjallisuus

text: Séamus Ó Griannasta tuli eräänlainen "virallinen kirjailija", joka loi valtavan, mutta jossain määrin itseään toistavan elämäntyön: lähes kolmekymmentä romaania ja novellikokoelmaa, joissa hän kuvaa kotikyläänsä sellaisena enemmän tai vähemmän ihanteellistettuna, staattisena ja muuttumattomana miljöönä kuin hän sen muisti Dublinissa viettäminään vuosikymmeninä. Hän kieltäytyi hyväksymästä 1940-luvun lopulta alkaen käyttöön tullutta uutta oikeinkirjoitusta, vaan laati kirjansa vanhalla kirjoitustavalla ja "gaelilaisella" kirjaimistolla, joiden hän katsoi sopivan paremmin omaan murteeseensa. Suuri osa hänen novelleistaan on vain kansanomaisia anekdootteja tai faabeleita, joihin hän on ammattikirjailijan otteella lisännyt miljöötä ja henkilökuvausta, lihaa luiden päälle.


title: Iirinkielinen nykykirjallisuus

text: Séamus Ó Grianna kirjoitti parisataa novellia, joiden parhaimmisto on nyttemmin kerätty kaksiosaiseen kokoomateokseen "Cora Cinniúna" ("Kohtalon käänteitä"). Valikoimaan ei kuitenkaan sisälly hänen parhaana pidetty novellikokoelmansa "Cith is Dealán" ("Sadetta ja poutaa"). Hänen romaaneistaan tunnetaan parhaiten "Caisleán Óir" ("Kultalinna" - tai oikeastaan "Pilvilinna") ja "Mo Dhá Róisín" ("Molemmat Róisínini"). Muita romaaneja ovat muun muassa "Tairngreacht Mhiseoige" ("Miseogin ennustus"), "Bean Ruadh de Dhálach" ("Punatukkainen nainen Ó Dónaillin sukua"), "Le Clap-Sholas" ("Iltahämärän tullen") ja "An Sean-Teach" ("Vanha talo"). Hän kirjoitti myös kaksi muistelmakirjaa, lapsuutta käsittelevän teoksen "Nuair a Bhí Mé Óg" ("Kun olin nuori") ja muun muassa nuoruuden sotaseikkailuista kertovan jatko-osan "An Saol Corrach" ("Levoton elämä").


title: Iirinkielinen nykykirjallisuus

text: Séamus Ó Grianna, joka kylänsä rakastetun tarinankertojan Máire Connachtilaisen muistoa kunnioittaen kirjoitti kaunokirjalliset teoksensa kirjailijanimellä Máire, ei ollut täysin vailla ansioita kirjailijana. Hänellä oli mehevä, aika kitkeräkin huumorintaju, mutta hän käytti sitä hieman vastuuttomasti ja suututti monet ihmiset, mikä sitten pilasi hänen välinsä iirinkielisyysliikkeeseen ja katkeroitti häntä itseään entistä enemmän. Vanhoilla päivillään hän jopa liittyi iirinkielisyystoimintaa vastustavan "Language Freedom Movement" -järjestön jäseneksi. Tämän takia hänen tuotantoaan on alettu uudelleen arvostaa vasta 1990-luvulla, ennen muuta Ulsterin iirinkielistä kirjallisuutta laajalti tutkineen Nollaig Mac Conghailin työn ansiosta.


title: Iirinkielinen nykykirjallisuus

text: Seosamh Mac Grianna oli erakkoluonne, joka ei koskaan tuntenut olevansa kotonaan missään, ja häntä vaivasi tasapainottomuus. Kuten veljensä, hän kouluttautui opettajaksi, ja ammatti sopi hänelle yhtä huonosti kuin veljellekin. Hän innostui iirinkieliseksi kirjailijaksi tutustuttuaan Pádraic Ó Conairen tuotantoon, ja esikuvansa tavoin hänkin pyrki luomaan iiristään modernin kirjailijantyön työkalun. Hän oli innostunut aikansa suurista aatteista: jonkin aikaa hän kutsui itseään kommunistiksi ja katsoi iirinkielisten irlantilaisten maaseutuihmisten eetoksen ja ajattelutavan olevan kommunistinen, ei katolinen - tällä hän kyllä lienee tarkoittanut kylänmiesten talkoo- ja yhteistyöhenkeä, ei mitään poliittista ideologiaa. Merkillistä kyllä hän pystyi samanaikaisesti ihailemaan Mussolinia, jonka pramea propaganda vetosi hänen "Fiannaíocht"-taruston sankarimyyteillä ruokittuun sieluunsa.


title: Iirinkielinen nykykirjallisuus

text: Hänen merkittävin teoksensa on romaani "An Druma Mór" ("Iso rumpu" tai vapaammin "Ison rummun kyläorkesteri"). Romaani kertoo karua maalaiselämää elävästä irlantilaiskylästä, jonka vuoden ainoa kohokohta on Pyhän Patrickin päivän paraati. Paraatin ja koko päivän symboli on "An Druma Mór", suuri rumpu, joka otetaan aina esiin vähän ennen paraatia. Koko kylä kerääntyy rumpua säilyttävän miehen luo maanittelemaan, kunnes hän jännityksen kasvaessa lopulta suostuu: "Táimid ag cur an tráthnóna amú, tá sé chomh maith againn an Druma Mór a thabhairt amach" ("Johan tässä ilta menee hukkaan, eiköhän oteta Iso Rumpu esiin"). Mutta nykyaika saapuu kylään. Syntyy kaksi poliittista puoluetta, jotka alkavat kiistellä siitä, kelle rumpu kuuluu. Siinä missä tavanomainen lukija saattaa tuntea yhteisyyttä jonkun romaanihenkilön kanssa ja toivoa, ettei tämä menetä henkeään tarinan aikana, tämän romaanin lukija jännittää rummun puolesta: '"eivät kai nuo aio rikkoa sitä rumpua?". Valitettavasti tapahtuu jotain vielä pahempaa: se kylän yhteishenki, jonka symboli rumpu on, menettää merkityksensä uuden ajan poliittisissa kiistoissa.


title: Iirinkielinen nykykirjallisuus

text: Seosamh Mac Griannan oma elämä oli traaginen, kuten rummun tarina. Hän joutui alle nelikymppisenä Letterkennyn mielisairaalaan parantumattoman depression takia, eikä ehtinyt saada valmiiksi toista romaaniaan, joka olisi kertonut syntyperäisen iirinkielisen vieraantuneisuudesta pääkaupungin englanninkielisissä taidepiireissä. Romaanin nimeksi tuli "Dá mBíodh Ruball ar an Éan" - veljensä tavoin Seosamh kirjoitti hyvin ulsterilaista iiriä, ja standardikielellä hänen kirjansa nimi olisi "Dá mBeadh Eireaball ar an Éan" ("Jos linnulla olisi pyrstö"). Jo kirjan nimestä käy ilmi, että se on katkelma - se ei ehtinyt ensimmäisiä sataa sivua pitemmälle, kun kirjailijalta loppui veto: "thráigh an tobar orm", "minulta kuivui kaivo", kuten hän itse sanoi. Vahinko, sillä kirja on yllättävän selväjärkinen, ja sen satiirinen kuva 1920–30-luvun Irlannin poliittisesta elämästä anarkistisen hauska.


title: Iirinkielinen nykykirjallisuus

text: Romaanikatkelmaa selvästi enemmän kirjailijan tasapainottomuudesta todistaa sitä ennen ilmestynyt matkakirja "Mo Bhealach Féin" ("Minun oma tieni"), jossa Seosamh kertoo Pádraic Ó Conairen esikuvan vaikutuksesta tekemistään patikkamatkoista pitkin Britteinsaaria. Erääseen yömajaan hän kirjoittautuu muinaisen tarusankarin nimellä; hän tapaa matkoillaan huumemafiaa pakoilevan lainsuojattoman (kyllä vain, jo 30-luvulla) sekä afrikkalaisten yhteistyöjärjestön delegaatteja, joiden kokoukseen hän tunkeutuu yrittäen saada itsensä nimitettyä järjestön puheenjohtajaksi, koska hän irlantilaisena on mielestään brittien sortama valkoinen neekeri.


title: Iirinkielinen nykykirjallisuus

text: Máirtín Ó Cadhain oli kansakoulun opettaja ammatiltaan, kuten Griannan veljekset. Kyseessä oli se akateeminen ammatti, johon iirinkieliseltä maaseudulta käsin oli helpointa kouluttautua. Hän oli kotoisin Connemaran rannikolta, ns. Cois Fharraigen alueelta, Galwayn ("Gaillimh") kaupungin länsipuolelta. Nuorella iällä hän kiinnostui IRA:n toiminnasta ja muista nationalistisista pyrinnöistä: hän osallistui muun muassa suureen polkupyörämarssiin, jolla haettiin kannatusta iirinkielisten siirtokuntien perustamiselle Itä-Irlannin vehmaille kesantomaille. Tämä mielenosoitus johtikin Ráth Cairnin iirinkielisen kylän perustamiseen Meathin ("An Mhí") kreivikuntaan lähelle Kellsin ("Ceanannas Mór") ja Trimin ("Baile Átha Troim") kaupunkeja.


title: Iirinkielinen nykykirjallisuus

text: Toiseen maailmansotaan Irlanti ei osallistunut, mutta Máirtín Ó Cadhain joutui pidätetyksi monien muiden IRA-miesten ja -sympatisöörien kanssa ja vietti sotavuodet - irlantilaisittain "hätätilan vuodet" ("the Emergency years", "blianta na hÉigeandála") - Kildaren Curraghin ("Curach Chill Dara") internointileirissä. Hänen ainoa elinaikana julkaistu romaaninsa, "Cré na Cille" ("Kirkkomaan multa"), onkin muun muassa allegoria noista vankilavuosista. Romaanissa kuvataan Gaeltacht-alueen yhteiskunnallisia ristiriitoja kirkkomaassa maatuvien vainajien loppumattomina, inttävinä keskusteluina, joille Ó Cadhain sai mallin vankilavuosien keskusteluista IRA:n miesten välillä: vainajien perspektiivi maailmaan on ahdas ja heidän arvomaailmansa hyvin maallinen, he jaksavat muun muassa riidellä siitä, kenen hautapaikka on maksanut eniten. Kirja herättikin närkästystä sen vuoksi, että se kuvaa nationalistien ihannoiman iirinkielisen maaseudun siihen asti jaloiksi villeiksi mielletyt asukkaat äreinä ja ikävinä juntteina - koska Ó Cadhain oli itse yksi noista junteista, hänellä oli toki tähän oikeus.


title: Iirinkielinen nykykirjallisuus

text: Kirjailijan tuotannosta muistetaan yleensä vain tämä romaani, mutta itse asiassa hänen elämäntyönsä on laaja ja vaihteleva. Osallistuessaan yhteiskunnalliseen toimintaan hän laati pamfletteja ja kiistakirjoituksia, joilla on yhä myös kaunokirjallista arvoa. Novellikokoelmia hänen kynästään lähti runsaat puoli tusinaa, romaaneista kaksi - joycelaisittain kokeileva "Barbed Wire" ja "Cré na Cille"n maalaismaisemaan palaava "Athnuachan" - julkaistiin vasta 1990-luvulla, yli kaksi vuosikymmentä hänen kuoltuaan. Hänen poliittiset näkemyksensä, jotka ilmenevät parhaiten postuumista niteestä "Tone Inné agus Inniu" ("Tone eilen ja tänään"), ovat IRA:n piirissä toimineelle henkilölle melko tavanomainen populistisen sosialismin ja kansallismielisyyden yhdistelmä, mutta kirjailijana hän on omalaatuinen ja kiinnostava. Hän ei myöskään pitäydy maaseutumiljöössä, vaan kuvaa erityisesti tuotantonsa loppupuolella myös kaupunkiympäristöä, joka näyttäytyy joskus futuristisen epäinhimillisenä.


title: Iirinkielinen nykykirjallisuus

text: Breandán Ó hEithir oli kotoisin Aran-saarilta ja verraten läheistä sukua elämäntyylinsä suurimmaksi osaksi englannin kielellä tehneelle, mutta iiriä äidinkielenään puhuneelle Liam O'Flahertylle. Hän koetti 1940-luvulla nuorena miehenä opiskella Galwayn ("Gaillimh") yliopistossa, mutta jätti opiskelun kesken malttamattoman temperamenttinsa vuoksi. Sen jälkeen hän toimi iirinkielisyysliikkeen kiertävän kirjakaupan ja propagandapakettiauton kuljettajana, mutta ajautui lehtimieheksi, jossa ammatissa hän toimi suurimman osan elämästään. Hän kirjoitti lehtijuttuja, myös nokkelia pakinoita ja urheilujournalismia, sekä äidinkielellään että englanniksi.


title: Iirinkielinen nykykirjallisuus

text: Televisiossa Ó hEithir toimi 1960–70 -lukujen vaihteessa. Hänen toimittamansa ajankohtaisohjelma "Féach!" ("Katso!") seurasi ajan henkeä sikälikin, että se oli vasemmistolaisella, reporadiomaisella tavalla provokatorinen, erehtyipä joskus myös ymmärtämään Itä-Saksan kaltaisia maita liiaksikin. Vanhoillisen, katolisen Irlannin oloissa tämä oli toki varsin tehokas tapa närkästyttää ihmisiä.


title: Iirinkielinen nykykirjallisuus

text: Kirjailijana Ó hEithir, joka menehtyi syöpään 1990-luvun alussa, tunnetaan ennen muuta romaaneistaan "Lig Sinn i gCathú" ("Johdata meidät kiusaukseen") ja "Sionnach ar mo Dhuan" ("Kettu koukussani"). Jälkimmäisen kirjan nimi viittaa irlantilaisten kalastajien uskomukseen, jonka mukaan kettu tuottaa pahaa onnea, eikä sen nimeä saa mainita jottei kalaonni mene pilalle: "kettu koukkuusi käyköön!" ("sionnach ar do dhuan") on siksi yksi pahimpia kirouksia ja tölväisyjä, mitä iiriksi voi sanoa.


title: Iirinkielinen nykykirjallisuus

text: "Lig Sinn i gCathú" on kuvaus opiskelijapojan pääsiäisviikosta 1940-luvun Galwayssa, jonka nimi kirjassa tosin on "Baile an Chaisil" - Ballycastle. Viina, seksi, solmuun menneet perhesuhteet, isän kuolema, eri tyttöystävien välillä poukkoilu ja muu levottomuus kuuluu nuorukaisen elämään. Vaikeasti alkoholisoituneiden tai vanhuudenhöperöjen professorien oikut keventävät hullunkurisuudessaan kirjan tunnelmaa. Ajankuvaan kuuluu poliittinen levottomuus, joka johtaa aika ajoin väkivaltaisiin yhteenottoihin de Valeran kannattajien ja hänen vastustajiensa välillä.


title: Iirinkielinen nykykirjallisuus

text: Ó hEithirin toinenkin romaani, absurdin koominen "Sionnach ar mo Dhuan" on naturalistinen kuvaus Irlannin yhteiskunnan pikkumaisesta ja ilkeämielisestä puolesta. Tällä kertaa se nähdään mielisairaalasta ja sen asukkaiden elämäntarinoista käsin. Molemmat romaanit sisältävät runsaasti anekdotaalista materiaalia, jota kirjailija ei aina onnistu mukauttamaan kovin luontevaksi osaksi juonta. Ilmapiirin luomisessa hän sitten onnistuu sitäkin paremmin: varsinkin ensimmäisessä romaanissa galwaylainen miljöö on kouriintuntuvan tunnistettava.


title: Iirinkielinen nykykirjallisuus

text: Vuonna 2000 Liam Mac Con Iomaire julkaisi Breandán Ó hEithiristä laajan, 700-sivuisen elämäkerran "Iomramh Aonair" ("Yksinsoutu").


title: Iirinkielinen nykykirjallisuus

text:
Vaikka mukaan laskettaisiinkin vain syntyperäiset iirinkieliset kirjailijat, sekä julkaisutoiminta että kirjallinen toiminta yleensä on iiriksi ollut viime vuosikymmenten aikana tavattoman ripeää. Syntyperäisten kirjallista toimintaa on vauhdittanut vuonna 1985 perustettu Cló Iar-Chonnachta, iirinkielisellä maaseudulla toimiva kustantamo, joka on julkaissut sekä vanhemman kirjallisuuden uusintapainoksia että paikallisten kirjailijoiden uusia teoksia. Vuonna 1986 taas Raven Arts Press toimitti kaksikielisen runoantologian "The Bright Wave - An Tonn Gheal", joka toi myös englanninkielisen maailman tietoisuuteen sellaiset runoilijat kuin Nuala Ní Dhomhnaill, Caitlín Maude, Michael Davitt (Mícheál Mac Dáibhíde) ja Michael Hartnett (Mícheál Ó hAirtnéide). Näistä enää Nuala Ní Dhomhnaill on elossa. Myös runoilija ja lastenkirjailija Conleth Ellis kuoli melko varhaisella iällä.
Nykyisiä iirinkielisiä kirjailijoita ovat muun muassa proosakirjailijat Pádraic Breathnach ja Pádraig Ó Cíobháin, runoilija Biddy Jenkinson, lastenkirjailija ja kuvataiteilija Dara Ó Conaola, näytelmäkirjailija Johnny Chóil Mhaidhc, novellisti Peigí Rose, proosakirjailija, elämäkertoja ja matkakirjailija Pádraig Ó Baoighill sekä homoeroottinen runoilija ja matkakirjailija, Jack Kerouacia esikuvanaan pitävä Cathal Ó Searcaigh, joka kohahdutti iirinkielistä lukijakuntaa vuonna 2004 näyttävästi kuvitetulla, paikallisten asukkaiden elämää syvästi eläytyen kuvaavalla matkakirjalla Nepalista, "Seal i Neipeal" ("Aika Nepalissa").


title: Iirinkielinen nykykirjallisuus

text: Homoseksuaalisuus on tärkeä teema myös Mícheál Ó Conghailen tuotannossa. Hän on merkittävämpi Cló Iar-Chonnachta -kustantamon perustajana ja johtajana kuin kirjailijana, mutta hän on julkaissut omiakin teoksia: näytelmän "Cúigear Chonamara" ("Connemaran viisikko"), novellikokoelmat "An Fear a Phléasc" ("Mies joka räjähti") ja "An Fear nach nDéanann Gáire" ("Mies joka ei naura") sekä romaanit "Sna Fir" ("Miehissä") ja "Seachrán Jeaic Sheáin Johnny" ("Jeaic Sheáin Johnnyn harharetki"). Novelleissa on usein fantastisen absurdi, jopa borgesilainen ote. Romaani "Sna Fir" kuvaa irlantilaisia homoseksuaalipiirejä, "Seachrán Jeaic Sheáin Johnny" taas yksinäisen vanhan miehen pakkomielteenomaista ihastumista nuoreen tyttöön.


title: Iirinkielinen nykykirjallisuus

text: Iirinkielisen kirjallisuuden nykytilasta puhuttaessa valitellaan usein iirinkielisen viihdekirjallisuuden vähäisyyttä. Viihdekirjailijoiksi luokiteltavista kirjoittajista tärkeimpiä lienevät Colm Ó Ceallaigh, Maidhc Dainín Ó Sé ja 1990-luvulla kuollut Cathal Ó Sandair.


title: Iirinkielinen nykykirjallisuus

text: Connemaralainen Colm Ó Ceallaigh ja kerryläinen Maidhc Dainín Ó Sé ovat Yhdysvalloista takaisin Irlantiin muuttaneita syntyperäisiä iirinpuhujia: molempien kirjat sijoittuvatkin mielellään amerikkalaiseen ympäristöön ja niille on ominaista myös amerikkalaisen massaviihteen vauhdikkuus, Ó Sén tapauksessa myös seksuaalisuus ja väkivaltaisuus. Ó Ceallaigh aloitti realistisella, mutta epäonnistuneella siirtolaiskuvauksella "Deoir Ghoirt an Deoraí", mutta julkaisi sittemmin, 1990-luvun puolimaissa, varsin mukaansatempaavan, laajan romaanin "Brídín"-nimisen irlantilaisen orpotytön kohtaloista Amerikassa intiaanisota- ja uudisraivaaja-aikoina.


title: Iirinkielinen nykykirjallisuus

text: Myös Mícheál Ua Ciarmhaicin villin lännen rakkaustarina "Iníon Keevack" ("Keevackin tytär") on hyvä esimerkki nykyisestä iirinkielisestä viihdekirjallisuudesta. Huumorikirjallisuudeksi luokiteltavia novellikokoelmia ilmestyy paljon, esimerkiksi Johnny Chóil Mhaidhc Ó Coistealbhan "Tórramh an Bhardail agus scéalta eile".


title: Iirinkielinen nykykirjallisuus

text: Joe Steve Ó Neachtain tunnetaan ennen kaikkea iirinkielisen televisiokanavan saippuaoopperan "Ros na Rún" ("Salaisuuksien niemi") käsikirjoittajana. Vuosituhannen vaihteessa hän on kuitenkin kunnostautunut myös proosakirjailijana. Hän aloitti nykyaikaista arkielämää kuvaavalla realistisella novellikokoelmalla "Clochmhóin", joka jo osoitti hänen kykynsä tarinankertojana. Sittemmin hän on julkaissut kaksi palkittua lukuromaania, "Scread Mhaidne" (kirjan nimi on oikeastaan kirosanan tyyppinen ilmaus, mutta tarkoittaa sananmukaisesti "Aamukirkaisu") ja "Lámh Láidir" (sananmukaisesti "Vahva käsi", mutta oikeastaan "Kovin kourin" tai "Väkivalta").


title: Iirinkielinen nykykirjallisuus

text: Molemmissa romaaneissaan Ó Neachtain paneutuu käsittelemään iirinkielisen maaseutuelämän pimeitä puolia. "Scread Mhaidne"n päähenkilö on nuori opettajatar Sorcha, jonka kasvattivanhemmat kuolevat. Tällöin hänen kasvattiäitinsä äreä sisar, jota kutsutaan pilkkanimellä Puhveli, heittää Sorchan ulos kasvattivanhempien kodista - "täällä ei äpäriä kaivata", Puhveli julistaa. Osoittautuu, että Sorcha on avioton lapsi. Järkytys pilaa Sorchan opettajanuran, kun hän käy murrosikäisen oppilaansa kimppuun tämän kutsuttua häntä äpäräksi. Tämän jälkeen Sorcha lähtee koulusta pakomatkalle, oikeaa äitiään etsimään. Romaani "Lámh Láidir" taas käsittelee sukuvihaa ja varallisuuserojen aiheuttamaa kateutta ja katkeruutta.


title: Iirinkielinen nykykirjallisuus

text: Joe Steve Ó Neachtain kirjoittaa vahvalla kertojanotteella suurista tunteista ja katkerista ristiriidoista. Hänen puutteenaan on ehkä pidettävä liikaa draamallisuutta. Samasta viasta voidaan moittia hänen kollegaansa Mícheál Ó Ráighnea, jonka mukaansatempaava ja elinvoimainen maaseuturomaani "Bóthar na hAille Báine" ("Valkokallion tie") toimisi ehkä paremmin kesäteatterin näyttämöllä kuin kirjankansien välissä: juonenkäänteet seuraavat toisiaan läkähdyttävällä vauhdilla.


title: Iirinkielinen nykykirjallisuus

text: Ó Neachtainin kirjailijantyötä voidaan kuitenkin pitää erinomaisena esimerkkinä siitä, että iirinkieliset maaseutuihmiset itse ovat nyt aktivoituneet ylläpitämään kirjallista kulttuuria keskuudessaan. Koska suurten kaupunkien iirinkielisyysharrastajat ovat vahva ja maksukykyinen markkina - amerikanirlantilaisista puhumattakaan - viihteellisiä lukuromaaneja voi olla jo taloudellisestikin kannattavaa julkaista iiriksi.


title: Iirinkielinen nykykirjallisuus

text: Kaikki iirinkieliset kirjailijat eivät ole syntyperäisiä iirinpuhujia. Muiden kuin syntyperäisten kirjoittamat kirjat ovat usein kielellisesti virheellisiä, mutta parhaat ovat kyenneet merkittäviin kirjallisiin suorituksiin jopa tyylillisistä puutteistaan huolimatta.


title: Iirinkielinen nykykirjallisuus

text: Tunnetuimpia "Galltacht"-iirinkielisen kirjallisuuden edustajia ("Galltacht" tarkoittaa syntyperäisten iirinkielisten alue "Gaeltacht"in vastakohtaa eli englantilaistunutta Irlantia) on 1980-luvun alussa kuollut Eoghan Ó Tuairisc, jonka historialliset romaanit "L'Attaque" ja "Dé Luain" käsittelevät ranskalaisten maihinnousua Mayoon vuonna 1798 ja vuoden 1916 pääsiäiskapinaa Dublinissa. "L'Attaque" pyrki tolstoilaiseen realismiin eritoten näyttävässä sota- ja taistelukuvauksessaan; "Dé Luain" taas on otteeltaan modernistisempi erityisesti sisäisen monologin runsaan käytön ansiosta, jota tosin oli harjoittanut jo Seosamh Mac Grianna 1930-luvulla.


title: Iirinkielinen nykykirjallisuus

text: Iirinkielisen kirjallisuuden uudistajana ja modernisoijana pidetään myös kokeellista prosaistia Diarmuid Ó Súilleabháinia, jonka kuvaus alkoholisoituneen, vaimonsa parisuhdeongelmien vuoksi menettäneen miehen elämästä, romaani "Caoin Thú Féin", kuului kuusikymmenluvun suuriin kirjallisiin tapauksiin; hieman ennen kuolemaansa, 80-luvun alussa, hän julkaisi myös väkevän omaelämäkerrallisen vankilakuvauksen "Ciontach".


title: Iirinkielinen nykykirjallisuus

text: Iirin kielen vastustajat yrittävät mielellään esittää, että kaikki iirin puhujat ja harrastajat ovat IRA-henkisiä terroristeja. Tämä ei tietenkään pidä paikkaansa, mutta suosittujen iirinkielisten kirjailijoiden joukosta löytyy kyllä sellainenkin hahmo kuin Máirtín Ó Muilleoir, joka edustaa Sinn Féiniä belfastilaisessa paikallispolitiikassa. Hän on kirjoittanut muun muassa poliittiset muistelmat kaupunginvaltuutetun ajoiltaan ("Comhad Comhairleora"), veijaritarinan nuoruudenkokemuksistaan siirtotyöläisenä Saksassa ("Krauts") ja politiikan maailmaan sijoittuvan pienoisromaanin ("Ceap Cuddles"). Sujuvakynäinen, joskin toisinaan tyypillisiin kielivirheisiin sortuva Ó Muilleoir on lahjakas ja vitsikäs, mutta joskus hänen huumoriinsa liittyy sellaista kyynistä julmuutta, josta voi aavistaa hänen poliittisen kantansa. Hän kuuluu niihin pohjoisirlantilaisiin, jotka ovat oppineet iirinsä Gaeltachtin sijasta Jailtacht-vankilassa, kuten suosittu sanaleikki ilmaisee asian.


title: Iirinkielinen nykykirjallisuus

text: "Galltacht"-kirjailijoiden saavutuksista kirjallisesti merkittävimpiä on myös Breandán Ó Doibhlinin alkujaan vuonna 1964 ilmestynyt kokeellinen, modernistinen romaani "Néal Maidine agus Tine Oíche". Kirja on pitkälti introspektiivinen sisäavaruusmatka täynnä viittauksia erityisesti ranskalaiseen kirjallisuuteen, jonka sittemmin kirjallisuusesseillään kunnostautunut Ó Doibhlin tunsi erityisen hyvin.


title: Iirinkielinen nykykirjallisuus

text: Tällä hetkellä merkillepantavin "Galltacht"-kirjallisuuden edustaja lienee Seán Ó Dúrois. Hän aloitti uransa Akutagawa Ryuunosuken japanilaisista klassikoista laatimallaan iirinnöskokoelmalla "Rashoomon" - Akira Kurosawan filmatisointi kokoelman niminovellista on tunnettu meilläkin. Kääntäjästä hän siirtyi omaperäiseksi kirjailijaksi, joka on toistaiseksi julkaissut kaksi mystisen tunnelman läpitunkemaa salapoliisiromaania, "Crann Smola" ja "Rí na gCearrbhach". Molemmat teokset sijoittuvat 1800-luvun Ulsteriin, jossa Pohjois-Irlannin nykyiset ristiriidat jo itävät, mutta myös muisto vuoden 1798 protestanttis-katolisesta yhteistyöstä elää. Romaanien ajankuva on huolella työstetty ja kielikin suureksi osaksi kaunista ja eloisaa. Päähenkilö on sympaattinen protestanttinen poliisitarkastaja Watters, joka rakastaa salaa katolista tyttöä ja pyrkii työssään tasapuolisuuteen ja oikeudenmukaisuuteen, vaikka hänen odotetaan kohtelevan katolisia toisen luokan ihmisinä.